Kuota jemaah haji penuh, butiran penerbangan akan dikeluarkan minggu hadapan

KUALA LUMPUR, 25 Mei - Kesemua kuota jemaah haji sebanyak 14,306 tahun ini telah diisi sepenuhnya oleh bakal haji membabitkan giliran menunaikan haji tahun 2020.  Pengarah Eksekutif Haji Tabung Haji (TH), Datuk Seri Syed Saleh Syed Abdul Rahman berkata, mereka akan berlepas secara berperingkat dengan penerbangan pertama pada 4 Jun manakala penerbangan terakhir dijangka pada 2 Julai.  "Kita dah cukupkan dah tetapi walaubagaimanapun dari semasa ke semasa kita akan ada juga kekosongan disebabkan last minit ada pulak orang yang menarik diri oleh sebab sebab tertentu mungkin ada yang terlibat dengan musibah ke atau penyakit dan sebagainya, jika ada kekosongan kita akan isi dengan mereka yang telah pun ada dalam Q seterusnya dalam masa yang sama juga kita kan lihat pada rayuan rayuan tahun ini kita hanya akan lihat kepada rayuan mahram sahaja , rayuan rayuan lain kita tangguh tahun ini," katanya di sini hari ini.

(Pengarah Eksekutif Haji Tabung Haji (TH), Datuk Seri Syed Saleh Syed Abdul Rahman)

Katanya, jadual serta butiran penerbangan bakal jemaah akan dikeluarkan mulai minggu hadapan. Malaysia Airlines Berhad (MAS) dan Saudi Airlines telah ditugaskan membawa kesemua bakal jemaah menerusi 48 penerbangan.  Beliau meminta kerjasama para waris untuk hanya menghantar tanpa perlu menunggu bakal jemaah di pusat lapor diri bagi mengelakkan kesesakan.  Bercakap kepada pemberita pada sidang media Operasi Haji 2022 di Menara Tabung Haji Kuala Lumpur beliau menasihatkan bakal jemaah untuk hadir enam jam sebelum penerbangan bagi memastikan kelancaran proses.  Selain itu bakal haji juga diingatkan untuk melakukan persediaan rapi kerana TH menjangkakan suhu yang tinggi mencecah sehingga 50 darjah celsius di Tanah Suci dikhuatiri boleh menyebabkan strok haba.  Dalam pada itu, TH akan mula menghantar 340 petugas haji, termasuk kakitangan perubatan bermula 28 Mei bagi membuat persediaan menyambut kumpulan pertama jemaah haji negara.


MAFI minta penternak ayam segera tuntut bayaran subsidi

KUALA LUMPUR, 25 Mei- Kementerian Pertanian dan Industri Makanan (MAFI) sekali lagi menyeru penternak ayam menyegerakan tuntutan pembayaran subsidi.Menurut Timbalan Menterinya, Datuk Seri Ahmad Hamzah, ada dalam kalangan penternak yang belum tambil membuat permohonan subsidi yang telah diumumkan sejak 9 Februari lalu."Pada Isnin lalu iaitu 23 Mei, kita telah buat perjumpaan dengan semua penternak-penternak dalam negara mereka telah menyuarakan perkara ini kita telah membuat kelonggaran untuk memudahkan lagi cara pembayaran, tetapi syarat mesti dipenuhi," katanya selepas sambutan Rumah Terbuka anjuran Pertubuhan Peladang Kebangsaan (NAFAS) di Ibu negara.

(Datuk Seri Ahmad Hamzah pada majlis sambutan Rumah Terbuka anjuran Pertubuhan Peladang Kebangsaan di Ibu Negara)

Kerajaan sebelum ini sudah menetapkan harga siling ayam standard pada harga RM8.90 sekilogram dengan pemberian subsidi sebanyak 60 sen bagi setiap kilogram.


Bas elektrik dijangka beroperasi September ini di Taiping

TAIPING, 25 Mei - Bas elektrik (EV) yang dijadual beroperasi di Bandar Warisan Taiping pada April tahun ini terpaksa ditunda ke September ekoran kerosakan komponen elektrik pada bas berkenaan.Yang Dipertua Majlis Perbandaran Taiping (MPT) Khairul Amir Mohamad Zubir berkata kerosakan itu dikesan semasa kenderaan itu hendak dibawa bagi tujuan pemeriksaan di Puspakom.

Menurut Khairul Amir, pihak perunding yang dilantik oleh Jepun telah datang untuk membuat pemeriksaan dan pembaikan serta mendapatkan alat ganti yang dijangka siap sebelum Julai ini."Bas EV itu menggunakan kuasa elektrik sepenuhnya sumbangan daripada kerajaan Jepun melalui Japan International Cooperation Agency (JICA) kepada MPT," katanya di siniIa akan diguna sebagai bas pelancong khusus untuk lingkaran laluan membabitkan laluan di 33 Jejak Warisan sejauh 11.5 kilometer.Dua pusat pengecas elektrik yang menjalani ujian sudah dipasang di Dataran Warisan dan di Zoo Taiping & Night Safari.


Dr. Adham sedia beri kerjasama kepada SPRM siasat isu perolehan COVID-19

SERDANG, 25 Mei- Bekas Menteri Kesihatan, Datuk Seri Dr. Adham Baba sedia memberi kerjasama kepada Suruhanjaya Pencegahan Rasuah Malaysia (SPRM) berikutan dakwaan berlaku rasuah dan penyelewengan berhubung perolehan berkaitan COVID-19. Beliau mengakui pernah menerima sendiri aduan tersebut sekali gus menjelaskan perkara itu berlaku di peringkat pentadbiran. Menurutnya, sewaktu keadaan pandemik, banyak proses perolehan tidak melalui prosedur biasa dan terdapat kekeliruan dalam melaksanakan perkara itu."Kita gunakan perolehan kecemasan jadi keperluan mendesak banyak benda yang dilakukan nak cepat ada yang terpaksa pesan dahulu dan ada juga yang perlukan deposit, ini semua tak melalui proses-proses seperti biasa, ada perkara-perkara yang saya sedar dan saya sebagai menteri pada ketika itu menasihati mereka.Saya sebagai menteri ketika itu, saya menjaga dasar dan pelaksanaan dilakukan oleh pihak pentadbiran, saya menyenaraikan semua keperluan pelaksanakan oleh mereka, saya bersedia untuk beri kerjasama kepada SPRM tidak ada keraguan kerana ini penggunaan kecemasan pertama kali,” katanya selepas menyaksikan majlis pertukaran memorandum persefahaman (MoU) antara National Institute of Biotechnology Malaysia, Solution Biologics Sdn Bhd dan Cansino Biologics Inc (CanSino).

Semalam Ketua Pesuruhjaya SPRM Tan Sri Azam Baki dilaporkan berkata, pihaknya sedang menjalankan siasatan terhadap perolehan berkaitan COVID-19 melibatkan rasuah dan penyelewengan selain turut melihat kepada penyalahgunaan kuasa.


Lima individu ditahan tawar kerja sebagai "scammer" dengan gaji lumayan

JOHOR BAHRU, 25 Mei - Lima individu yang bertindak menawarkan peluang pekerjaan dengan gaji lumayan berjaya ditahan Polis.  Menurut Ketua Polis Johor, Datuk Kamarul Zaman Mamat, perkara itu terbongkar apabila pihaknya menerima laporan daripada beberapa individu yang mendakwa menghadiri temuduga dikendalikan sindiket berkenaan.Siasatan masih lagi dijalankan bagi mengesan dalang dan ahli sindiket lain.Sindiket mensasarkan rakyat tempatan yang mencari pekerjaan dengan menawarkan gaji lumayan untuk menjadi ahli.Kebanyakan kes berlaku menerusi panggilan telefon dan kiriman emel.

(Ketua Polis Johor, Datuk Kamarul Zaman Mamat)

"Polis masih jalankan siasatan lanjut dan yakin akan ada tangkapan susulan," katanya yang tidak mengulas lanjut dan memberitahu satu sidang media akan diadakan dalam masa terdekat berhubung perkara itu. "Apabila ditawarkan pekerjaan mereka setuju untuk datang di satu tempat dan apabila dikumpul mereka akan serahkan kepada satu sindiket untuk jadi scammer , telefon orang dansebagainya," katanya selepas menghadiri Program Pencegahan Jenayah Komuniti dan Bual Bicara Bersama Ketua Polis Johor ,Pengusaha Kilang serta Wakil Komuniti daerah Seri Alam di Dewan Serbaguna Taman Mawar di sini. Hadir sama, Datuk Bandar Majlis Bandaraya Pasir Gudang (MBPG), Datuk Asman Shah Abd Rahman. Setakat ini, polis Johor merekodkan peningkatan sebanyak 70 kes penipuan tahun ini iaitu, 1,242 kes berbanding 1,172 kes tahun lalu. Dalam pada itu, Kamarul Zaman menasihati orang ramai terutama pencari kerja supaya berhati-hati dengan pihak yang menawarkan pekerjaan mencurigakan dengan gaji lumayan.

(Program Pencegahan Jenayah Komuniti dan Bual Bicara Bersama Ketua Polis Johor, Pengusaha Kilang serta Wakil Komuniti daerah Seri Alam di Dewan Serbaguna Taman Mawar di sini)


KPT laksana lima inisiatif intervensi atasi penurunan kebolehpasaran graduan

LONDON, 25 Mei - Kementerian Pengajian Tinggi (KPT) telah melaksanakan lima inisiatif intervensi bagi mengatasi penurunan kebolehpasaran graduan sepanjang tempoh pandemik COVID-19.Pelaksanaan beberapa inisiatif intervensi pada 2021 berjaya meningkatkan kadar kebolehpasaran siswazah iaitu daripada 1.1% kepada 85.5%.Menterinya, Datuk Seri Noraini Ahmad berkata inisiatif itu meliputi Program Penjana Kemajuan Kerjaya KPT (Penjana KPT-CAP), Program 'Teaching Factory', Transformasi Pendidikan Teknikal dan Latihan Vokasional (TVET), pendidikan fleksibel dan kursus 'microcredential' serta program mobiliti.

"Program-program ini telah dilaksanakan untuk mengelakkan kualiti pendidikan tinggi dan kadar kebolehpakaran siswazah terjejas."kami merasa gembira dan saya percaya bahawa program-program intervensi ini sedikit sebanyak telah berjaya mencapai sasarannya dan menjadi contoh kepada negara-negara lain," katanya Noraini selepas berucap pada Forum Pendidikan Sedunia (EWF), di sini.Tambah Noraini, mengenai Penjana KPT-CAP, kerajaan telah memperuntukkan RM150 juta bagi program peningkatan kemahiran serta membentuk kemahiran semula selama empat hingga enam minggu yang membabitkan industri dan telah memanfaatkan 20,000 graduan.EWF merupakan forum antarabangsa peringkat menteri yang dianjurkan secara tahunan di London sejak 2002. Ia bertindak sebagai platform perbincangan serta perkongsian pandangan, pengalaman, dasar, strategi dan hala tuju pembangunan pendidikan, selain isu-isu utama serta terkini dalam bidang pendidikan pada peringkat global.


Anak panda ketiga diberi nama Shen Yi

KUALA LUMPUR, 25 Mei - Selepas hampir setahun dilahirkan, anak panda ketiga akhirnya dinamakan sebagai Sheng Yi yang membawa maksud keamanan dan persahabatan.Menteri Tenaga dan Sumber Asli, Datuk Seri Takiyuddin Hassan berkata, Sheng Yi merupakan anak pasangan panda gergasi Xing Xing dan Liang Liang yang berada di Malaysia sejak 2014.

(Menteri Tenaga dan Sumber Asli, Datuk Seri Takiyuddin Hassan ketika menghadiri majlis Penamaan Anak Panda Gergasi di sini)

"Kerajaan Malaysia berharap Sheng Yi akan dapat mengeratkan dan mengukuhkan lagi persahabatan yang sedia terjalin antara Malaysia dan Republik Rakyat China,” katanya semasa menghadiri majlis Penamaan Anak Panda Gergasi Ketiga di Pusat Konservasi Panda Gergasi Zoo Negara, di sini hari ini.Turut hadir, Timbalan Menterinya, Datuk Ali Biju, Duta Republik Rakyat China ke Malaysia, Ouyang Yujing, Presiden Malaysian Zoological Society (MZS), Datuk Sr. Zaharin Md. Arif dan, Timbalan Presiden MZS, Rosly@Rahmat Ahmat Lana.Terdahulu, anak panda betina itu dilahirkan seberat 140 gram dan akan mencapai usia setahun pada penghujung Mei ini.“Sheng Yi berada dalam keadaan sihat dan telah mencapai berat melebihi 27 kilogram.“Sheng Yi mula dipamerkan kepada umum sejak Disember 2021,” ujarnya.Kelahiran anak panda itu juga secara kebetulan jatuh pada tarikh genap 47 tahun hubungan diplomatik Malaysia dan China.Pasangan panda itu sebelum ini melahirkan anak panda pertama yang diberi nama Nuan Nuan pada tahun 2015 dan dihantar pulang ke China pada 14 November 2017, kemudian anak panda gergasi kedua yang dilahirkan pada tahun 2018 diberi nama Yi-YiMajlis Penamaan Anak Panda Gergasi Ketiga di Pusat Konservasi Giant Panda, Zoo Negara, turut dihadiri Timbalan Menteri Tenaga dan Sumber Asli, Datuk Ali Biju dan Duta Republik Rakyat China ke Malaysia TYT Ouyang Yujing.


Bekalan ayam di Negeri Sembilan terkawal, mencukupi

SEREMBAN, 25 Mei- Bekalan ayam di Negeri Sembilan terkawal dan mencukupi di semua peringkat rantaian perniagaan meski berlaku pengurangan bekalan di beberapa lokasi.Exco Kesihatan, Alam Sekitar, Koperasi dan Kepenggunaan Negeri Sembilan, S. Veerapan memaklumkan, tiada aduan berkaitan kenaikan harga ayam dilaporkan.Jelas beliau hasil pemantauan mendapati ayam standard dijual pada harga RM8.90 sekilogram manakala ayam super dijual pada harga RM9.90 sekilogram.Katanya, permintaan tinggi semasa musim perayaan menyebabkan bekalan ayam sedikit terganggu, namun ia masih boleh didapati di pasar awam dan pasar raya."Mungkin di Negeri Sembilan ini saya tak kata kita memang langsung kurang bekalan ayam, tapi setakat ni mencukupi cuma ada satu kawasan bekalan tu tiada, itu pun di satu dua tempat sahaja, yang lain memang bekalan mencukupi.Mungkin ia disebabkan oleh Hari Raya Aidilfitri, rumah terbuka di banyak tempat, jadi bekalan ayam tu memang digunakan untuk majlis seperti itu, berlaku sedikit pengurangan dekat sana tapi secara keseluruhan, Negeri Sembilan memang cukup bekalan ayam," katanya ketika menyertai Operasi Pemantauan Bekalan Ayam di sebuah pasar raya di sini.

(S. Veerapan, Exco Kesihatan, Alam Sekitar, Koperasi dan Kepenggunaan Negeri Sembilan)

Tambah beliau, tiada unsur pencatutan dilakukan peniaga, namun sekiranya berlaku, tindakan akan diambil di bawah Akta Kawalan Harga dan Anti Pencatutan 2011.Beliau memaklumkan, permintaan ayam di Negeri Sembilan adalah sebanyak 2.2 juta ekor sebulan.Bekalan ayam dilihat semakin stabil selepas berlaku pengurangan ayam sejak sambutan Hari Raya Aidilfitri lalu.


Suami isteri dihadapkan ke mahkamah atas pertuduhan membunuh anak saudara

IPOH, 25 Mei - Sepasang suami isteri dihadapkan ke Mahkamah Majistret Ipoh atas pertuduhan membunuh anak saudara mereka dua minggu lalu.  Tiada pengakuan direkodkan dan kedua-dua tertuduh, Zainuddin Noh serta isterinya, Norhazleyana Azreen Abdul Hamid masing-masing berusia 40 tahun mengangguk faham selepas pertuduhan dibacakan jurubahasa mahkamah di hadapan Majistret Jesseca Daimis.  Mengikut pertuduhan, suami isteri itu didakwa secara bersama-sama menyebabkan kematian kanak-kanak perempuan berusia lapan tahun.  Tertuduh didakwa melakukan kesalahan itu di sebuah rumah di Jalan Desa Pengkalan, Bandaraya 18, Desa Pengkalan pada pukul 10 malam, 13 Mei hingga pukul 7 pagi pada 14 Mei lalu.

(Pasangan suami isteri mengaku tidak bersalah di Mahkamah Sesyen Ipoh)

Pertuduhan dikemukakan mengikut Seksyen 302 Kanun Keseksaan dan dibaca bersama di bawah Seksyen 34 Kanun Keseksaan yang memperuntukkan hukuman mati jika sabit kesalahan.  Kes dikendalikan Timbalan Pengarah Pendakwaan negeri, Azlina Rasdi manakala Norhazleyana diwakili peguam, Mohd Hisham Mohd Nazir.  Mahkamah menetapkan sebutan semula kes pada 30 Jun depan.  Sementara itu, kedua-dua tertuduh mengaku tidak bersalah di Mahkamah Sesyen Ipoh, atas dua pertuduhan melakukan penganiayaan hingga mengakibatkan kecederaan fizikal terhadap adik mangsa.  Tertuduh membuat pengakuan itu selepas pertuduhan dibacakan jurubahasa mahkamah di hadapan Hakim Norashima Khalid.  Mengikut pertuduhan, sebagai orang yang mempunyai pemeliharaan terhadap kanak-kanak lelaki berusia tujuh tahun, mereka melakukan penganiayaan dengan menyebabkannya mengalami kecederaan fizikal.


Mayat wanita lemas di Pantai Penunjuk ditemui

KEMAMAN, 25 Mei- Mayat seorang wanita yang dikhuatiri lemas ketika mandi bersama suaminya di Pantai Penunjuk, Kijal, Jumaat lepas ditemukan pada pukul 7.30 malam tadi.  Mangsa, Rokiah Abd Rahman, 59 tahun ditemui terapung di Pantai Air Tawar berdekatan Pulau Tenggol, Dungun.  Ketua Polis Daerah Kemaman, Superintenden Hanyan Ramlan berkata, mayat wanita berkenaan ditemui pekerja chalet, kira-kira 40 kilometer dari lokasi kejadian.  Proses pengecaman dibuat dua waris mangsa di Unit Forensik Hospital Kemaman.

(Mangsa, Rokiah Abdul Rahman ditemukan selepas lima hari operasi mencari dan menyelamat dilakukan)

Jumaat lepas, Rokiah dan suaminya Ahmad Qarib Ab Kadir, 60 tahun dikhuatiri lemas ketika mandi di pantai tersebut dipercayai akibat arus deras.  Mayat suaminya, Ahmad Qarib ditemukan terapung dua batu nautika dari Kuala Kemaman petang hari yang sama.


KPDNHEP rampas 19,401 liter diesel bernilai RM71,700

ALOR SETAR, 25 Mei - Sebanyak 19,401 liter minyak diesel dengan nilai berjumlah RM71,700 dirampas Kementerian Perdagangan Dalam Negeri dan Hal Ehwal Pengguna KPDNHEP Alor Setar, dalam membuat serbuan di sebuah premis di sekitar kawasan Gurun, Kedah. Pengarah KPDNHEP Kedah, Affendi Rajini Kanth berkata dalam serbuan yang dijalankan ahad lalu, pihaknya membuat pemeriksaan ke atas sebuah premis bengkel besi kerana disyaki melakukan penyelewengan minyak diesel dan petrol.

(Pegawai KPDNHEP Alor Setar sedang memeriksa tangki tambahan atas lori di sebuah bengkel besi di sini)

Semasa serbuan mendapati premis tersebut sedang beroperasi dan mendapati seorang lelaki sedang memindahkan minyak diesel dari tangki tambahan di atas lori ke dalam tangki fiber di premis kejadian. Hasil pemeriksaan mendapati, premis tersebut tidak mempunyai kebenaran dan apa-apa lesen yang sah untuk menyimpan barang kawalan di lokasi berkenaan.Pihaknya turut menyita sebuah lori, tangki fiber dan sebuah buah pam elektrik. Kes disiasat di bawah Seksyen 21 Akta Kawalan Bekalan 1961 kerana memiliki barang kawalan dengan tujuan untuk melakukan kesalahan.Peraturan 3(1) Peraturan-Peraturan Kawalan Bekalan 1974 kerana beroperasi atau menjalankan urusniaga barang kawalan tanpa lesen dan juga di bawah Seksyen 20(1) Akta Kawalan Bekalan 1961 iaitu menyimpan barang kawalan di tempat yang tidak mendapat lesen.


MBJB diminta selenggara sistem perparitan Apartmen Larkin Idaman

JOHOR BAHRU, 25 Mei- Majlis Bandaraya Johor Bahru (MBJB) diminta menyelenggara sistem perparitan Apartmen Larkin Idaman, bagi mengelak kejadian banjir kilat berulang. Ahli Dewan Undangan Negeri (ADUN) Larkin, Mohd Hairi Mad Shah turut menyarankan supaya pemaju berjumpa dengan penduduk terjejas bagi membuat penilaian nilai pampasan sewajarnya."Mengikut maklumat penduduk, banjir kilat yang berlaku lewat petang semalam disebabkan masalah parit dan saliran kesan pembinaan rel kereta api di kawasan tersebut," katanya yang juga merangkap Exco Belia, Sukan, Pembangunan Usahawan, Koperasi dan Sumber Manusia Negeri Johor.

(Beberapa kenderaan yang ditenggelami air di perkarangan Apartmen Larkin Idaman)

Kira-kira enam petang semalam, dua blok apartmen berkenaan dinaiki air selepas hujan lebat selama 30 minit . Banjir kilat menyebabkan kenderaan penduduk tenggelam dan rosak. Banjir surut sepenuhnya kira-kira pukul sembilan malam tadi. Ia merupakan kejadian kedua selepas kali pertama berlaku pada September tahun lepas.


Tender syarikat pembersihan, enam ditahan palsu penyata akaun bank

ALOR SETAR, 25 Mei - Enam pengarah dan pemilik syarikat ditahan Suruhanjaya Pencegahan Rasuah Malaysia, (SPRM) Kedah kerana didakwa mengemukakan penyata akaun bank syarikat yang mengandungi butiran palsu kepada sebuah syarikat pembersihan.  Seorang ditahan di Pejabat SPRM Kedah di Alor Setar dan lima lagi ditahan di Pejabat SPRM Wilayah Persekutuan Kuala Lumpur. Menurut sumber, kesemua individu berusia antara 38 tahun hingga 49 tahun ditahan secara berasingan bermula pukul 10.28 pagi hingga pukul 5.24petang semalam. SPRM telah merakam percakapan semua saksi terlibat dan mendapatkan dokumen yang relevan dengan kes.  Kesemua yang ditahan dilepaskan dengan jaminan SPRM sebanyak RM10,000 hingga RM15,000 seorang serta penjamin.

(Pengarah SPRM Kedah, Datuk Shaharom Nizam Abd Manap)

Sementara itu, Pengarah SPRM Kedah, Datuk Shaharom Nizam Abd Manap ketika dihubungi mengesahkan penahanan kesemua tertuduh berkenaan. Kes disiasat dibawah Seksyen 18 Akta SPRM 2009. Semalam, di Mahkamah Sesyen Alor Setar, enam kontraktor dijatuhi hukuman denda masing-masing RM50,000 selepas mengaku bersalah atas pertuduhan memalsukan penyata akaun bank syarikat untuk melayakkan mereka mendapatkan tender pembersihan awam pada tahun 2019.


Malaysia sokong cadangan wujudkan kewangan lestari, ubah struktur kesihatan antarabangsa

GENEVA, 25 Mei- Malaysia menyokong cadangan bagi mewujudkan kewangan lestari yang akan menjadikan Pertubuhan Kesihatan Sedunia (WHO) menepati peranannya. Menteri Kesihatan, Khairy Jamaluddin berkata, Malaysia menyokong perubahan ke arah struktur kesihatan antarabangsa yang mengambil berat nilai moral dalam tindak balas terhadap COVID-19.Bagaimanapun, beliau berpandangan, sebarang pindaan Peraturan Kesihatan Antarabangsa mestilah menghormati prinsip kesaksamaan, akauntabiliti dan ketelusan serta proses kedaulatan negara anggota."Negara anggota perlu bertanggungjawab dalam menyampaikan maklumat penting mengenai isu kesihatan awam, serta menyeru kepada perkongsian hak intelek dan pengetahuan tentang pengeluaran vaksin, diagnostik dan terapeutik," katanya ketika berucap pada Perhimpunan Kesihatan Dunia ke-75 di sini.

(Khairy Jamaluddin berucap pada Perhimpunan Kesihatan Dunia ke-75 / Foto Instagram Khairykj)

Khairy yang dilantik sebagai salah seorang daripada lima naib presiden Perhimpunan Kesihatan Dunia (WHA) ke-75 turut berkata, tema perhimpunan tahun ini; Health for Peace, Peace for Health sangat bertepatan ketika dunia perlahan-lahan keluar daripada pandemik dan mengharap untuk masa depan lebih cerah. Merumuskan ucapannya, Khairy menyatakan Malaysia menyeru semua menteri dan pegawai kesihatan yang menghadiri perhimpunan itu supaya menjadi suara kepada keadilan sosial dalam kerajaan masing-masing dan berjuang untuk liputan kesihatan sejagat untuk semua.


Koperasi terlibat perladangan boleh ambil pekerja asing - Noh Omar

KUALA LUMPUR, 25 Mei - Kabinet semalam bersetuju supaya koperasi yang terlibat dalam sektor perladangan diberi peluang untuk memohon pengambilan pekerja asing, berkuat kuasa serta-merta.Ia bagi membolehkan koperasi terlibat sama dalam usaha penanaman bahan makanan seperti jagung, yang kini diperlukan negara untuk mengatasi isu kekurangan bekalan ayam di pasaran.Menteri Pembangunan Usahawan dan Koperasi Tan Sri Noh Omar berkata mengikut peraturan sedia ada ditetapkan Kementerian Sumber Manusia, sesebuah syarikat perlu berdaftar dengan Suruhanjaya Syarikat Malaysia (SSM) jika ingin memohon pengambilan pekerja asing.“… tetapi koperasi tidak berdaftar di bawah SSM kerana berada di bawah Suruhanjaya Koperasi Malaysia (SKM).“Namun Kabinet semalam telah bersetuju supaya koperasi-koperasi yang terlibat dalam perladangan juga boleh memohon pengambilan pekerja asing dan proses pengesahan mengenai wujudnya koperasi ini akan dirujuk kepada SKM,” katanya.

(Menteri Pembangunan Usahawan dan Koperasi Tan Sri Noh Omar)

Beliau ditemui pemberita pada Majlis Pelancaran Pelan Strategik Suruhanjaya Koperasi Malaysia (PS SKM 2021-2025), Prapelancaran Sambutan Hari Koperasi Negara dan Ramah Mesra Raya Gerakan Koperasi di sini semalam. Noh berkata menerusi usaha itu, pihaknya berharap lebih banyak koperasi tampil menyahut seruan kerajaan dalam mengusahakan tanaman bahan makanan kerana ketika ini terdapat lebih 20 koperasi di seluruh negara dilaporkan mempunyai keluasan ladang melebihi 1,000 hektar.“Dalam Dasar Koperasi Malaysia 2021-2030 kita pun, kita telah meminta koperasi agar terlibat sama dalam membantu rakyat menghadapi masalah kenaikan harga barangan terutamanya ayam.“Sebab itu, koperasi telah menubuhkan satu federasi pertanian yang disusun di bawah SKM agar dapat memainkan peranan membantu dan menggalakkan koperasi-koperasi terlibat dalam sektor pertanian,” katanya.


Pemerkasaan BM: JPA diminta teliti tindakan terhadap pihak ambil mudah pekeliling

KUALA LUMPUR, 25 Mei - Jabatan Perkhidmatan Awam (JPA) diminta meneliti tindakan yang boleh diambil terhadap pihak yang mengambil mudah arahan berkaitan pemerkasaan penggunaan bahasa kebangsaan dalam perkhidmatan.Ketua Setiausaha Negara (KSN), Tan Sri Mohd Zuki Ali berkata, tindakan itu bagi memastikan penggunaan bahasa Melayu sebagai bahasa kebangsaan tidak dicabul sewenang-wenangnya.Beliau juga memaklumkan, satu jawatankuasa peringkat Dewan Bahasa dan Pustaka (DBP) akan meneliti dan mengambil tindakan sewajarnya semua resolusi Simposium Pengantarabangsaan Bahasa Melayu 2022.  Resolusi yang diusulkan akan diambil tindakan dalam masa tedekat bagi merealisasikan hasrat kerajaan memartabatkan bahasa Melayu ke peringkat antarabangsa.

(Tan Sri Mohd Zuki Ali ditemu bual wartawan selepas Majlis Penutupan Simposium Pengantarabangsaan Bahasa Melayu di DBP, Kuala Lumpur)

"Saya kena teliti dululah tapi saya rasa semua tu boleh dilaksanakan dalam tempoh terdekat. Saya akan mempengerusikan jawantankuasa sebelum diangkat kepada pertimbangan Jemaah Menteri," kata Mohd Zuki pada Majlis Penutupan Simposium Pengantarabangsaan Bahasa Melayu di Dewan Bahasa dan Pustaka (DBP), di sini. Tambah beliau, kerajaan juga akan mengeluarkan arahan dari semasa ke semasa agar keutamaan penggunaan bahasa Melayu dalam kalangan penjawat awam sentiasa berada pada tahap terbaik.


Hujan lebat, ribut: Banjir kilat, pokok tumbang di Seremban

(Hujan lebat dan ribut petang tadi sehingga mengakibatkan beberapa pokok tumbang dan menghalang laluan utama/APM NEGERI SEMBILAN)

SEREMBAN, 25 Mei - Beberapa kawasan di daerah Seremban, Negeri Sembilan dilanda banjir kilat susulan hujan lebat dan ribut petang tadi sehingga mengakibatkan beberapa pokok tumbang dan menghalang laluan utama.Penolong Pengarah Operasi Jabatan Bomba dan Penyelamat Malaysia (JBPM) negeri, Penguasa Kanan Bomba II Zamhuri Zainnordin berkata, antara kawasan terjejas ialah Taman England, Sikamat; Taman Nyior, Garden Lake dan Kampung Semarak.Menurutnya, pusat operasi bomba menerima banyak panggilan berkaitan pokok tumbang, ribut dan banjir kilat sejak petang dan sehingga malam tadi, bomba masih menjalankan operasi menyelamatkan mangsa dan mengalihkan pokok tumbang.Bagaimanapun katanya, tiada kemalangan jiwa dilaporkan setakat ini dan air banjir juga sudah semakin surut.Setakat pukul 10.30 malam jumlah penduduk terjejas belum dapat dipastikan.Sementara itu, Pengarah Angkatan Pertahanan Awam Malaysia (APM) Negeri Sembilan Lt Kol (PA) Mohd Syukri Md Nor berkata, kira-kira 70 rumah terjejas akibat banjir di Kampung Ismail, Ampangan.

Namun katanya, air banjir yang naik sehingga paras dada telah mulai surut.


Tiada kes cacar monyet dilaporkan di Malaysia -KKM

(Gejala cacar monyet termasuk ruam pada bahagian kulit yang boleh merebak ke seluruh badan/FOTO WHO)

KUALA LUMPUR, 24 Mei- Kementerian Kesihatan (KKM) mengesahkan tidak menerima sebarang notifikasi berkenaan kes jangkitan cacar monyet atau kes kanak-kanak yang dikatakan dijangkiti virus itu seperti dalam mesej berserta gambar yang tular di media sosial.Bagaimanapun, KKM menerusi satu hantaran twitter memaklumkan, sekiranya maklumat yang tular itu benar, kanak-kanak tersebut perlu menjalani pemeriksaan dan mendapatkan rawatan.“Sekiranya gambar tersebut adalah benar, waris kepada kanak-kanak tersebut dinasihati untuk membawanya ke fasiliti kesihatan kerajaan berdekatan dengan segera,” kata kenyataan itu di twitter hari ini.KKM berkata, orang ramai bagaimanapun dinasihati supaya tidak menularkan berita yang tidak diketahui kesahihannya.“Sebaliknya menasihati pesakit atau waris untuk mendapatkan nasihat perubatan terlebih dahulu jika berkaitan penyakit atau lain-lain masalah kesihatan,” kata KKM.Terdahulu, sekeping gambar didakwa memaparkan seorang kanak-kanak Malaysia mengalami penyakit cacar monyet tular di media sosial sekali gus menimbulkan kebimbangan orang ramaSebelum ini, media melaporkan wabak cacar monyet menular di beberapa negara benua Eropah meliputi United Kingdom, Sepanyol, Portugal, Belgium, Perancis, Itali dan Jerman, selain Amerika Syarikat, Kanada serta Australia.Lebih 100 kes dilaporkan sama ada yang disahkan mahupun disyaki.

(Gambar didakwa memaparkan seorang kanak-kanak Malaysia mengalamicacar monyet yang tular di media sosial)

Kebanyakan kes jangkitan tidak melaporkan sejarah perjalanan ke negara yang diketahui endemik penyakit itu. Laporan awal menyatakan sebahagian kes terbabit mendapat jangkitan melalui kontak langsung dengan pesakit cacar monyet.Sementara itu, pada Sabtu lalu, Ketua Pengarah Kesihatan, Tan Sri Dr Noor Hisham Abdullah berkata, risiko virus cacar monyet tersebar ke Malaysia adalah rendah, kecuali jika seseorang individu itu ada sejarah bersentuhan dengan haiwan dijangkiti atau kontak langsung dengan pesakitnya.Beliau dalam satu kenyataan berkata, berkata kemungkinan transmisi jangkitan virus itu dari manusia ke manusia adalah terhad."Cacar monyet adalah disebabkan oleh jangkitan orthopoxviruses. Virus ini ditularkan kepada manusia melalui gigitan atau sentuhan langsung dengan darah binatang atau cecair badan dan luka haiwan yang dijangkiti. Virus ini juga boleh disebarkan melalui titisan sekresi pernafasan."Virus cacar monyet juga boleh menular melalui kontak langsung dengan cecair daripada ruam makulopapular di badan orang yang dijangkiti atau dengan objek yang tercemar virus, seperti tempat tidur atau pakaian," katanya.


Penerbangan pertama jemaah haji Malaysia tahun ini dijangka dipinda ke 4 Jun - Idris

MUAR, 24 Mei - Penerbangan pertama jemaah haji Malaysia pada tahun ini dijangka akan dipinda kepada 4 Jun ini berbanding perancangan awal iaitu pada 31 Mei berikutan pengurangan jumlah jemaah yang akan menunaikan Rukan Islam kelima itu berbanding kebiasaannya.Menteri Di Jabatan Perdana Menteri (Hal Ehwal Agama), Senator Datuk Idris Ahmad berkata anjakan tarikh berkenaan juga adalah berdasarkan rundingan dengan syarikat-syarikat penerbangan.Beliau berkata jika dahulu penerbangan yang membabitkan jemaah haji adalah berjumlah 80 penerbangan tetapi ia berkurangan sehingga separuh tahun ini.

"Manakala, bagi tahun-tahun sebelum ini jumlah jemaah haji adalah sekitar 30,000 orang, namun pada tahun ini, jumlah jemaah hanya 14,000 orang sahaja."Saya bertemu Ketua Pegawai Eksekutif Tabung Haji tanya macam mana penerbangan haji dan beliau menjawab kemungkinan akan diganjak kepada 4 Jun kerana dulu 80 penerbangan sekarang dah jadi separuh," katanya kepada pemberita selepas merasmikan Ar Rahnu Yapeim Akses dan Yapeim Gold Akses, di pekarangan Bangunan Mara, di sini. Tambah Idris, terdapat kira-kira 1,000 jemaah menolak panggilan pertama ke Mekah, atas pelbagai faktor termasuk kesihatan.


Tenaga kerja pengawal keselamatan selain Nepal sudah dipersetujui - Hamzah

PUTRAJAYA, 24 Mei - Kementerian Dalam Negeri (KDN) memulakan rundingan dengan negara sumber pekerja asing bagi sektor keselamatan selain Nepal.Menteri Dalam Negeri, Datuk Seri Hamzah Zainudin berkata keputusan dasar berhubung cadangan membuka peluang kepada negara lain selain daripada Nepal untuk sektor itu sudah dipersetujui kerajaan.

"Pihak yang terbabit sudah boleh mengemukakan permohonan (mendapatkan pekerja asing) bagaimanapun kemasukan bergantung kepada keputusan negara sumber."Kita sudah benarkan kemasukan dari negara lain selain Nepal cuma nak bawa masuk itu bergantung kepada pengalaman kerja sama ada pernah bekerja di sektor keselamatan di negara mereka," katanya ketika ditemui pada majlis Rumah Terbuka Maritim Malaysia, di sini.Tambah Hamzah, keputusan tersebut dibuat bagi mengimbangi kekurangan tenaga kerja warga Nepal dan tempatan untuk bekerja di sektor keselamatan.


Siasatan terhadap seluruh rantaian bekalan ayam dijangka selesai akhir bulan depan

PUTRAJAYA, 24 Mei - Siasatan Suruhanjaya Persaingan Malaysia (MyCC) terhadap semua penggiat industri ayam dijangka selesai akhir bulan depan.Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata siasatan yang dimulakan MyCC itu membabitkan peringkat huluan hingga hiliran.Beliau berkata, penemuan daripada penyiasatan itu akan dibentangkan kepada anggota-anggota suruhanjaya yang bertindak sebagai badan separa kehakiman yang mempunyai kuasa memutuskan sama ada terdapat pelanggaran terhadap Seksyen 4 Akta Persaingan 2010.

"Sekiranya didapati tuduhan kartel itu mempunyai asas yang kuat, MyCC dijangka mengeluarkan Keputusan Cadangan, bawah peruntukan Seksyen 36, akta yang sama. Kemudian, pihak yang disiasat itu akan diberi ruang untuk mempertahan diri mereka melalui sesi representasi bertulis dan lisan, sebelum suruhanjaya membuat keputusan muktamad."Jika mereka didapati melanggar seksyen itu, mereka boleh dikenakan penalti kewangan sehingga 10 peratus daripada jualan produk atau perkhidmatan mereka, selama tempoh pelanggaran itu berlaku," katanya dalam kenyataan.Pada masa sama, Alexander turut menafikan laporan sebuah akhbar tempatan memang wujud kartel kerana kes itu masih disiasat dan belum dapat dibuktikan.Tambah Alexander, KPDNHEP bersedia bekerjasama dengan mana-mana agensi untuk sama-sama mencari dan melaksanakan penyelesaian bagi merealisasikan saranan yang dikemuka Perdana Menteri, Datuk Seri Ismail Sabri Yaakob.


Bekas diplomat, anak ditahan tanam ganja

BENTONG, 23 Mei – Polis berjaya menumpaskan aktiviti penanaman ganja ‘ala ladang’ di pusat peranginan Janda Baik selepas menahan seorang lelaki bergelar Datuk yang juga bekas diplomat bersama anaknya.Suspek yang membeli tanah seluas 3.2 hektar (lapan ekar) di kawasan peranginan di Janda Baik berkenaan telah membina sebuah rumah dan telah menggunakan kira-kira 0.8 hektar (dua ekar) kawasan untuk menanam ganja sejak tujuh tahun lalu.Ketua Polis Pahang, Datuk Ramli Mohamed Yoosuf berkata, suspek yang berumur 78 tahun ditahan dalam serbuan di sebuah rumah di Kampung Sum Sum Hilir di Janda Baik pukul 6.10 petang Sabtu lalu.Katanya, susulan penahanan suspek seorang lagi lelaki berusia 53 tahun yang merupakan anak suspek pertama ditahan di Shah Alam semalam kerana disyaki terlibat dalam kes ini.

“Hasil pemeriksaan di kawasan sekitar rumah menemukan 68 batang pokok disyaki ganja ditanam di atas tanah manakala sebanyak 34 pokok lagi ditanam dalam plastik semaian di kaki lima rumah.“Jumlah keseluruhan rampasan disyaki pokok ganja adalah sebanyak 102 batang pokok adalah RM21,600,”katanya dalam sidang akhbar di Ibu Pejabat polis Daerah (IPD) Bentong, di sini.Tambahnya berdasarkan pemeriksaan di dalam rumah menemukan dedaun kering disyaki dadah jenis ganja seberat 1,020 gram dan dua botol kaca setiap satunya berisi minyak ganja sebanyak 60 mililiter dengan nilai keseluruhan RM2,500.Menurutnya, suspek pertama ditahan reman selama tujuh hari bermula 22 Mei lalu manakala permohonan reman suspek kedua akan dilakukan pada hari ini.Katanya, kedua-dua suspek disiasat di bawah Seksyen 39B Akta Dadah Berbahaya (ADB) 1952 dan Seksyen 6B Akta Dadah Berbahaya 1952 yang boleh dijatuhkan hukuman mati atau penjara seumur hidup dan sebatan.


TH–MAB meterai perjanjian penerbangan carter haji untuk tempoh 3 tahun

KUALA LUMPUR, 24 Mei - Malaysia Airlines Berhad (MAB) telah memeterai perjanjian penerbangan carter haji selama tiga tahun bersama Lembaga Tabung Haji (TH) untuk menyediakan operasi penerbangan cater haji bagi jemaah dari Malaysia.Ketua Pegawai Eksekutif TH, Datuk Sri Amrin Awaluddin berkata perkhidmataan penerbangan cater ini akan diuruskan oleh penyedia penerbangan umrah dan haji, AMAL by Malaysia Airlines (AMAL).Katanya, pemilihan MAB sebagai penyedia penerbangan sewa khas haji hingga 2024 itu berdasarkan rekod cemerlang AMAL yang berpengalaman luas mengendalikan penerbangan sewa khas haji.”Kami yakin komitmen, pengalaman, kepakaran dan kerjasama di semua peringkat mampu memberikan perkhidmatan dan layanan yang cemerlang kepada bakal haji. "Mutu perkhidmatan yang diberikan oleh AMAL sebelum ini telah menerima pujian daripada jemaah haji,” katanya dalam kenyataan.

Majlis menandatangani perjanjian penerbangan cater haji ini telah diadakan di Akademi MAB di Kelana Jaya dan ditandatangani Pengarah Eksekutif Haji, TH, Datuk Seri Syed Saleh Syed Abdul Rahman manakala AMAL di wakili oleh Ketua Pegawai Operasinya, Encik Muhammad Najmi Mansor.Ia disaksikan oleh Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin dan Ketua Pegawai Eksekutif Kumpulan MAB, Kapten Izham Ismail.Sementara itu, Pengarah Urusan Kumpulan dan dan Ketua Pegawai Eksekutif Kumpulan MAB, Kapten Izham Ismail berkata, sebanyak 50 peratus jemaah akan diterbangkan oleh AMAL secara berperingkat dari Lapangan Terbang Antarabangsa Kuala Lumpur (KLIA) ke Lapangan Terbang Antarabangsa King Abdulaziz, Jeddah dan ke Lapangan Terbang Antarabangsa Putera Mohammad bin Abdulaziz Madinah.Penerbangan pertama jemaah haji Malaysia akan berlepas pada 4 Jun 2022."AMAL akan menggunakan pesawat A330-300 dengan kapasiti 284 tempat duduk untuk memastikan perkhidmatan yang selesa dan terbaik diberikan pada para jemaah. "Ini termasuk perkhidmatan seperti talbiah, doa musafir, laungan azan dan tazkirah, serta pengumuman miqat bagi memastikan pengalaman ziarah yang menyeluruh sebaik sahaja penumpang memasuki pesawat," katanya.


39 kes HFMD babitkan 22 buah sekolah di Melaka

BANDAR HILIR, 24 Mei - Sebanyak 39 kes penyakit Tangan, Kaki dan Mulut (HFMD) melibatkan 22 buah sekolah direkodkan di Melaka.  Menurut Exco Pendidikan dan Teknologi Negeri, Datuk Rais Yasin, daripada jumlah itu sebanyak 38 kes dikesan di 21 sekolah daerah Alor Gajah manakala satu lagi di Melaka Tengah.Menurut beliau keadaan bagaimanapun masih terkawal dan tiada penutupan sekolah atau kelas dilakukan setakat ini.

"SOP ini sebenarnya penutupan sekolah sama seperti yang kita ketahui kalau COVID-19. Juga ini adalah daripada Jabatan Kesihatan, mereka yang akan mengeluarkan SOP kalau perlu sampai ke tahap penutupan sekolah," kata Rais."Kami setelah diberi notis untuk tutup baru pihak Jabatan Pendidikan negeri akan tutup. Namun setakat ini tidak ada, jadi insya-Allah saya mohon kepada semua agar kita tidak perlu panik untuk negeri Melaka, kita doa sama-sama dan kita pantau sama-sama," katanya selepas menghadiri Majlis Sambutan Hari Guru Peringkat Negeri Melaka Tahun 2022 yang dirasmikan Ketua Menteri, Datuk Seri Sulaiman Md Ali di sini. Rais turut menasihati ibu bapa agar tidak menghantar anak-anak ke sekolah sekiranya mempunyai gejala jangkitan HFMD.


Kajian wajibkan pemasangan ABS ke atas motosikal sedang dijalankan

MELAKA, 24 Mei - Kerajaan memberi tempoh enam bulan kepada Institut Penyelidikan Keselamatan Jalan Raya Malaysia (Miros) menjalankan kajian terperinci bagi mewajibkan pemasangan sistem brek antikunci atau anti-lock braking system (ABS) melibatkan semua motosikal baharu berkapasiti enjin 150cc dan ke atas.Menteri Pengangkutan, Datuk Seri Dr Wee Ka Siong berkata penguatkuasaan tersebut hanya akan dilaksana dua tahun dari tarikh tamat kajian tersebut.

"Tempoh yang sama juga akan digunakan untuk meminda peraturan sedia ada bagi tujuan mewajibkan pemasangan ABS ini."Tapi saya tegaskan, ia bukan dibuat secara mendadak atau tergesa-gesa. Tidaklah umum hari ini, esok terus dilaksanakan. Kita beri enam bulan untuk Miros buat kajian, bincang dengan wakil pengguna, pemegang taruh serta pihak industri pembuat motosikal,” kata Wee dalam sidang media selepas menghadiri majlis sambutan ulang tahun ke-10 Miros di Makmal Pelanggaran Miros PC3, Ayer Molek, di sini.Tambah Wee, pelaksanaan mewajibkan sistem ABS itu akan dilakukan secara berfasa dan sekiranya berkesan, ia akan diteruskan kepada motosikal berkapasiti enjin rendah daripada 150cc.


Bekas pengetua dilepas dan dibebas tuduhan amang seksual

BUTTERWORTH, 24 Mei - Seorang bekas pengetua sekolah hari ini dilepas dan dibebaskan oleh Mahkamah Sesyen di sini daripada tuduhan melakukan amang seksual fizikal terhadap empat pelajar lelaki pada 2018.Hakim Noor Aini Yusof membuat keputusan itu setelah mendapati pihak pendakwaan gagal membuktikan kes prima facie terhadap tertuduh Zainuren Mohamed, 58, di akhir kes pendakwaan.Dalam penghakimannya, Noor Aini berkata mahkamah mendapati saksi-saksi yang dipanggil tiada kredibiliti berdasarkan keterangan mereka."Secara ringkasnya alasan mahkamah ke atas saksi-saksi, mahkamah mendapati terdapat banyak kelemahan dalam kes pendakwaan sekiranya mahkamah panggil kes ini untuk bela diri dan tertuduh memilih untuk berdiam diri maka adalah tidak selamat untuk mahkamah mensabitkan kesalahan berdasarkan keterangan yang ada."Selain itu, kegagalan pihak pendakwaaan untuk memanggil saksi utama iaitu rakan mangsa, Fikri, turut menyumbang kepada keputusan mahkamah. Alasan penuh akan dikemukakan sekiranya pihak pendakwaan mengemukakan rayuan," katanya.Noor Aini mengarahkan Zainuren dilepas dan dibebaskan tanpa dipanggil membela diri dan wang jaminan dipulangkan kepada tertuduh.

(Zainuren Mohamed (kiri) dilepas dan dibebaskan daripada tuduhan melakukan amang seksual fizikal terhadap empat pelajar lelaki pada 2018)

Mengikut pertuduhan, Zainuren didakwa melakukan amang seksual fizikal terhadap seorang pelajar berusia 13 tahun di bilik khas pengetua, di sebuah sekolah di Permatang Tok Jaya di sini pada 9.30 malam, 6 April 2018.Tertuduh turut didakwa melakukan perbuatan yang sama terhadap seorang lagi pelajar lelaki berusia 13 tahun di asrama sekolah berkenaan pada 11.40 malam antara 9 Julai dan 13 Julai 2018.Untuk pertuduhan ketiga dan keempat, Zainuren didakwa melakukan kesalahan sama terhadap seorang murid berusia 11 tahun di bilik khas pengetua pada 4 petang, 10 Okt 2018 dan melakukan perbuatan yang sama terhadap seorang pelajar berusia 14 tahun di asrama sekolah itu pada 11 malam, tarikh yang sama.Kes berkenaan dikendalikan Timbalan Pendakwa Raya Muhamad Syeqal Che Murat manakala tertuduh diwakili peguam E. Gnasegaran, Audrey Wee dan S.Vikneshwaran.Gnasegaran memberitahu pemberita di luar Mahkamah bahawa tertuduh yang hadir ke mahkamah ditemani isteri hari ini berasa lega kerana keputusan itu membersihkan namanya yang tidak bersalah."Mahkamah mendapati keterangan saksi yang dipanggil termasuk empat saksi awam, dua guru, seorang murid dan ibu murid, tiada kredibiliti," katanya. - BERNAMA


Terperangkap dalam kesesakan jalan raya, graduan USM tumpang motosikal ke majlis graduasi

PULAU PINANG, 24 Mei- Seorang graduan Universiti Sains Malaysia (USM) lega apabila sempat menghadiri upacara konvokesyen, hari ini.Beliau terperangkap dalam kesesakan luar biasa yang berlaku di Jambatan Pulau Pinang pagi tadi. Kevin Rayappan, 28 tahun, tular di laman sosial dilihat sedang memegang jubah konvokesyen di atas jambatan sambil mencuba nasib menahan penunggang-penunggang motosikal yang sedang menghala masuk ke pulau. Kevin berkata, dia teruja dan bersyukur kerana ada insan yang sudi menumpangkan beliau sehingga ke USM. Beliau berjaya tiba dengan selamatnya untuk meraikan kejayaan bergraduasi dalam jurusan Ijazah Sarjana Pentadbiran Perniagaan bersama rakan-rakan.

(Foto Kevin yang tular di media sosial ketika cuba menumpang motosikal untuk menghadiri majlis graduasinya di USM)

"Saya bersama ibu bapa keluar dari kediaman di Seberang Jaya pada jam 6.30 pagi, namun tidak menyangka kesesakan teruk ekoran kemalangan maut yang berlaku di Jambatan Pulau Pinang,"Namun saya amat terharu kerana masih ada insan yang baik hati sudi membantu," katanya lagi.Beliau juga gembira kerana kedua ibu bapanya iaitu Rayappan, 62 tahun dan Mary, 48 tahun yang meneruskan pemanduan sempat tiba di USM untuk menyaksikan beliau menerima ijazah.Dalam pada itu, pihak pengurusan Universiti dan Sekretariat Upacara Konvokesyen Ke-59 USM memahami kesulitan yang dialami para graduan yang berijazah pada sidang kelima hari ini dan menangguhkan upacara selama 30 minit.Upacara Konvokesyen yang sepatutnya bermula pada jam 10.00 pagi tadi ditangguhkan sehingga ke 10.30 pagi bagi memberi laluan kepada mereka yang terkesan dengan kesesakan lalu lintas akibat dari kemalangan itu.Upacara pada sidang kelima itu dipengerusikan oleh Pro-Canselor USM, Tan Sri Datuk Dr. Zulkefli A. Hassan.


JPJ ambil tindakan terhadap kesalahan lalu lintas kenderaan asing di Johor

JOHOR BAHRU, 24 Mei - Semua kenderaan asing yang melakukan kesalahan lalu lintas di Johor telah diambil tindakan.Pengarah Jabatan Pengangkutan Jalan (JPJ) Johor, Azmil Zainal Adnan berkata antara kesalahan yang dikesan adalah memotong di laluan kecemasan dan memandu tanpa permit (ICP).

"Tempoh kita bagi 90 hari, sepatutnya 23 haribulan Mei dia (kenderaan asing) sudah keluar tapi dia tidak keluar yang itu kita dapat kesan dan kita sudah pun menahan kenderaan tersebut."Kenderaan itu kita keluarkan samanlah, ada dua buah kenderaan dan dua-dua pun tarikh yang sama maknanya dia berada di Malaysia ini tanpa ada ICP,"kata Azmi ketika ditemui pada Majlis Rumah Terbuka Aidilfitri JPJ, di sini.Tambah Azmi, kaedah advokasi bagi penggunaan kenderaan mobiliti di atas jalan raya masih dilaksanakan sebelum undang-undang mengenainya dikuatkuasakan.


Thailand benarkan kenderaan tersadai diambil tanpa caj

KOTA BHARU, 24 Mei - Kenderaan rakyat Malaysia yang tersadai di Thailand akibat sekatan antarabangsa ekoran pandemik COVID-19 sejak dua tahun lalu, boleh dibawa pulang ke negara ini tanpa sebarang caj bermula 1 Jun hingga 30 Jun.  Menurut Ahli Parlimen Rantau Panjang, Datuk Siti Zailah Mohd Yusoff, perkara itu dipersetujui dalam satu mesyuarat bersama 13 agensi yang terlibat pada Isnin sejajar dengan pembukaan sempadan antarabangsa Malaysia-Thailand di Kelantan bermula 1 Jun depan.  Beliau yang juga Timbalan Menteri Pembangunan Wanita, Keluarga dan Masyarakat berkata, rakyat Malaysia diberi tempoh selama sebulan bermula 1 Jun 2022 sehingga 30 Jun 2022 untuk membawa pulang kenderaan mereka dari Thailand menerusi pintu sempadan di Kompleks Imigresen, Kastam, Kuarantin dan Keselamatan (ICQS), Rantau Panjang tanpa dikenakan sebarang caj.

(Ahli Parlimen Rantau Panjang, Datuk Siti Zailah Mohd Yusoff)

Pihaknya sebelum ini menerima banyak rungutan umum berkaitan kenderaan rakyat Malaysia yang tersadai di Thailand akibat pandemik COVID-19 selain terbeban dengan kadar caj Bergantung selama mana tempoh kereta ditinggalkan.  Kebiasaannya sebanyak RM100 atau lebih caj dikenakan jika meninggalkan kenderaan di Thailand.  "Jadi peluang ini diberi hanya sebulan, saya harap rakyat Malaysia yang semasa PKP (perintah kawalan pergerakan) tidak dapat bawa pulang kenderaan tersadai di sana, boleh ambil tindakan untuk mengambil kenderaan mereka ke Malaysia tanpa caj," katanya kepada pemberita selepas menghadiri Majlis Sambutan Jubli Perak Infra Quest Sdn Bhd (IQSB) Tahun 2022 di Kota Bharu.

Majlis dirasmikan oleh Menteri Besar Kelantan, Datuk Ahmad Yakob itu turut dihadiri Ketua Pegawai Eksekutif Perbadanan Kemajuan Iktisad Negeri Kelantan (PKINK), Ab Aziz Yunus serta Pengurus Besar Infra Quest Sdn Bhd dan Ascii Line Sdn Bhd, A’sri Che Ali.  Pada majlis berkenaan, IQSB turut menyampaikan sumbangan RM2.5 juta kepada kerajaan Kelantan menerusi Tabung Serambi Mekah.


Syarikat pengendali e-hailing jamin tingkatkan kualiti perkhidmatan

KUALA LUMPUR, 26 Mei - Penawaran dan permintaan yang tidak seimbang serta kesesakan lalu lintas tinggi yang menyebabkan masa perjalanan lebih lama.Itu penjelasan yang diberikan pihak pengendali e-hailing (EHO) kepada Kementerian Pengangkutan (MOT) susulan kenaikan tambang perkhidmatan itu yang menjadi rungutan ramai baru-baru ini.Menurut kenyataan Menteri Pengangkutan, Datuk Seri Dr. Wee Ka Siong, gabungan kedua-dua faktor itu menjejaskan kualiti perkhidmatan e-hailing menyebabkan kenaikan kadar tambang."Kekurangan pemandu yang dialami beberapa syarikat EHO turut menyebabkan masa menunggu kenderaan di beberapa tempat menjadi lebih lama selain peningkatan mendadak dalam perkhidmatan e-hailing.Ia seterusnya mempengaruhi formula pengiraan tambang yang digunakan oleh pihak EHO."Dari segi peraturan struktur tambang, kerajaan tidak mengawal tambang asas. Namun surcaj tidak boleh melebihi dua kali ganda daripada tambang asas," menurut kenyataan itu

(Datuk Seri Dr. Wee Ka Siong/BERNAMA)

Bagi menangani isu tersebut, pihak EHO telah memberi jaminan kepada pihak MOT untuk memperuntukkan lebih banyak sumber ke arah meningkatkan bilangan pemandu sedia ada.

Kerajaan juga akan terus memastikan lebih banyak perkhidmatan EHO bersama-sama perkhidmatan teksi dan bas disediakan bagi menawarkan lebih banyak pilihan kepada pengguna.


Mayat mangsa tanah runtuh dikenal pasti

IPOH, 24 Mei - Mayat yang ditemui berhampiran sungai di Gunung Suku, Jalan Simpang Pulai-Cameron Highlands telah dikenal pasti sebagai Ng Yee Chew.  Ketua Polis Perak Datuk Mior Faridalathrash Wahid berkata, Ng Yee yang berusia 46 tahun dikenal pasti oleh pakar forensik pergigian dari Hospital Kuala Lumpur pada Isnin hasil daripada bedah siasat yang dijalankan di Hospital Raja Permaisuri Bainun, Ipoh.  Datuk Mior Faridalathrash dalam satu kenyataan menjelaskan ini berdasarkan padanan ciri fizikal daripada gambar dan rekod rawatan pergigian mangsa.  Tambah beliau, punca kematian mangsa diklasifikasikan sebagai kecederaan pelbagai disebabkan tanah runtuh.

(Ketua Polis Perak Datuk Mior Faridalathrash Wahid)

Mayat telah diserahkan kepada waris petang semalam.  Sementara itu, pihaknya akan menggunakan kaedah ujian DNA (asid deoksiribonukleik) bagi mengesahkan identiti seorang lagi mangsa.  Ia susulan pihaknya masih tidak dapat menemukan padanan cap jari terhadap satu daripada mangsa terbabit iaitu mangsa yang dikenal pasti sebagai See Su Yen, 32 tahun dengan rekod sedia ada.  Dalam kejadian 15 Mei lalu, dua pendaki wanita dilaporkan hilang selepas dihanyutkan kepala air ketika melakukan aktiviti pendakian bersama 27 individu lain di Gunung Suku.  Pasukan penyelamat yang melakukan operasi pencarian menemui beberapa anggota tubuh manusia dan badan dipercayai milik pendaki yang dilaporkan hilang selepas dihanyutkan kepala air di gunung berkenaan.


Polis sita 22 motosikal roda tiga

JOHOR BAHRU, 24 Mei - Polis menyita 22 buah motosikal roda tiga yang ditunggang warga Myanmar dalam satu operasi khas di satu lokasi di Johor Bahru pada 8.30 pagi semalam.Menerusi satu kenyataan, operasi khas tersebut melibatkan sepasukan pegawai dan anggota polis dari Bahagian Siasatan dan Penguatkuasaan Trafik Daerah Johor Bahru Utara.“Sepanjang operasi tersebut, pihak polis telah berjaya menahan sebanyak 22 buah motosikal roda tiga yang telah diubah suai dan ditunggang oleh warga asing.“Ketika pemantauan dibuat, mendapati penunggang motosikal roda tiga ini membawa barang-barang lusuh untuk dijual di kedai kitar semula dan menunggang secara bahaya serta mengganggu pengguna jalan raya yang lain,” katanya dalam kenyataan.

(Motosikal roda tiga yang ditahan polis)

Ketua Polis Daerah Johor Bahru Utara, Asisten Komisioner Rupiah Abd Wahid berkata, 54 saman telah dikeluarkan oleh pihak polis terhadap penunggang motosikal berkenaan.

Manakala 22 lagi saman dikeluarkan mengikut Seksyen 26 (1) Akta Pengangkutan Jalan 1987 kerana tiada lesen memandu dan 10 saman dikeluarkan mengikut Seksyen 90 Akta Pengangkutan Jalan 1987 kerana tiada perlindungan insurans kenderaan dan baki 22 lagi saman dikeluarkan mengikut Peraturan 34 LN 170/59 Kaedah-kaedah Lalu Lintas 1959 kerana mengubah suai struktur kenderaan.“Kesemua 22 buah motosikal roda tiga turut disita di bawah Seksyen 64 Akta Pengangkutan Jalan 1987.“Pihak polis menasihati orang ramai agar sentiasa mematuhi peraturan jalan raya demi memastikan keselamatan semua pengguna jalan raya dan mengelakkan sebarang risiko kemalangan jalan raya yang boleh meragut nyawa,” katanya dalam kenyataan.

Berita mengenai warga MyanmarWarga Myanmar disaman buat pusingan U di kawasan tidak dibenarkanLelaki warga Myanmar ditahan kerana menculik kanak-kanak


Lima lelaki ditahan seludup minyak, nilai rampasan berjumlah RM473,000

JOHOR BAHRU, 24 Mei - Kegiatan lima lelaki termasuk tiga warga asing yang aktif menyeludup diesel bersubsidi sejak sebulan lalu berakhir selepas diberkas Batalion 5, Pasukan Gerakan Am (PGA), Simpang Renggam di Kawasan Perindustrian Kota Putri, Masai, Johor Bahru, Johor, 11.45 malam kelmarin.  Pegawai Pemerintahnya, Superintenden Dimin Awang berkata, semua suspek berusia 28 hingga 53 tahun itu gagal mengemukakan sebarang dokumen menyimpan dan membawa barang kawalan. Pihaknya turut merampas 45,500 liter minyak diesel bersubsidi, yang dianggarkan bernilai, RM111,475.

(Dua lelaki warganegara ditahan atas kesalahan seludup minyak)

Ketika serbuan, semua suspek sedang melakukan kerja-kerja pemindahan minyak daripada tangki berkapasiti seribu liter ke dalam tangki, 20,000 liter. Nilai rampasan keseluruhan, berjumlah RM473,000, melibatkan dua lori dan satu treler, serta tong-tong minyak. Kes disiasat mengikut Akta Kawalan Bekalan 1961.


Pemandu, kelindan lori maut langgar treler

GEORGE TOWN, 24 Mei - Seorang pemandu dan kelindan lori 1 tan muatan serai meninggal dunia di Jambatan Pulau Pinang setelah lori mereka merempuh sebuah treler yang rosak.  Dalam kejadian kira-kira 4.30 pagi itu, kelindan serta pemandu tersebut dipercayai merempuh treler rosak yang berada di lorong tengah jambatan yang menghala ke pulau dari Perai.  Akibat kemalangan itu, pihak bomba berjaya mengeluarkan kedua-dua mangsa yang tersepit di bahagian hadapan lori.

(Ketua Polis Pulau Pinang, Datuk Mohd Shuhaily Mohd Zain)

Ketua Polis Pulau Pinang, Datuk Mohd Shuhaily Mohd Zain berkata, mayat kedua-dua mangsa kemlanagan dihantar ke Hospital Pulau Pinang (HPP) dan pemandu treler dibawa ke balai polis untuk siasatan lanjut "Dimana kenderaan yang terlibat, 1 treler dan 1 lori 1 tan, yang mana lori treler mengalami kerosakan, dan telah memberhentikan kenderaan di tengah jalan, Namun demikian lori 1 tan tidak dapat mengelak dan mengakibatkan kemalangan dengan treler tersebut," katanya di sini. Kes disiasat Seksyen 41(1) Akta Pengangkutan Jalan 1987.  Kesan kemalangan awal pagi itu menyebabkan jalan menyusuri Jambatan Pulau Pinang sesak sehingga Seberang Jaya.

(Kemalangan tersebut menyebabkan jalan menyusuri Jambatan Pulau Pinang sesak sehingga Seberang Jaya)


Utamakan kesihatan mental ke arah kecerdasan minda

ARAU, 24 Mei - Kesihatan mental amat penting kerana ia menyumbang kepada kecerdasan minda dalam melahirkan individu yang cemerlang yang akan memimpin negara kelak.Masyarakat mesti cakna mengenai segala simptom yang menyumbang kepada kemerosotan kesihatan mental dan pada masa yang sama mempunyai strategi bagi mengatasi kemerosotan kesihatan mental.Titah Raja Muda Perlis, Tuanku Syed Faizuddin Putra Jamalullail, kemerosotan kesihatan mental dapat diatasi dengan sentiasa berhubung dengan orang di sekeliling, meluahkan kerisauan yang ada, perhatikan kesihatan fizikal masing-masing serta mendapatkan bantuan profesional sebelum terlambat.Demikian titah baginda ketika merasmikan Penutupan Program Minda Cerdas Komuniti Gemilang - Siri 1” anjuran Pusat Rancangan Kokurikulum, Universiti Sains Malaysia (USM) di Auditorium Perpustakaan Tuanku Syed Faizuddin Putra, Kampus Alam UniMAP Pauh Putra.

(Raja Muda Perlis, Tuanku Syed Faizuddin Putra Jamalullail)

Program di kalangan komuniti belia dan mahasiswa dari kalangan keluarga asnaf dan B40 di negeri Perlis ini dilaksanakan dengan kerjasama Kementerian Pendidikan Tinggi di bawah Program KPT PRIHATIN - Komuniti Sejahtera (KRIS).Mahasiswa yang hadir kini sedang melanjutkan pelajaran di USM, UiTM Cawangan Perlis, Kolej Universiti Islam Perlis (KUIPs), Politeknik Tuanku Syed Sirajuddin (PTSS), Kolej Komuniti Arau dan UniMAP. Ia turut mendapat sokongan padu daripada pihak Universiti Malaysia Perlis (UniMAP), Faizuddin Centre of Excellence (FCOE) dan Majlis Agama Islam dan Adat Istiadat Melayu Perlis (MAIPs). Berangkat sama ialah Raja Puan Muda Perlis, Tuanku Hajah Lailatul Shahreen Akashah Khalil

(Mahsiswa yang hadir bergambar bersama Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil)


Etika berpakaian cerminkan ketertiban dalam urusan rasmi kerajaan

PUTRAJAYA, 24 Mei - Jabatan Perkhidmatan Awam (JPA) melalui satu kenyataan media memberi penjelasan berhubung isu etika berpakaian yang tular ekoran rasa tidak puas hati pelanggan yang berurusan di jabatan kerajaan.

Ketua Pengarahnya, Datuk Seri Mohd Shafiq Abdullah berkata, penetapan etika berpakaian itu adalah bersesuaian dengan budaya berbilang kauk di Malaysia dan ia dapat mencerminkan ketertiban dalam urusan rasmi kerajaan.

Beliau turut memaklumkan, Keluarga Malaysia kini digalakkan berurusan secara dalam talian melalui aplikasi atau portal yang telah disediakan oleh kerajaan.

Ia diyakini dapat mempercepat akses kepada perkhidmatan yang disediakan selain mengurangkan karenah birokrasi.

Terdapat 389 platform perkhidmatan secara dalam talian yang telah dibangunkan oleh Kerajaan.

Ini termasuklah portal MyGovernment dan Gerbang Rasmi Perkhidmatan Dalam Talian Kerajaan (GOS Gateway).


Abang Jo mahu rakyat Sarawak gerakkan ekonomi digital secara bersama

KUCHING, 23 Mei - Premier Sarawak Tan Sri Abang Johari Tun Openg mahu rakyat negeri ini bersama menggerakkan ekonomi digital agar Sarawak menjadi negeri berpendapatan tinggi menjelang 2030.

Katanya ekonomi digital yang memberi kesan nyata ke seluruh dunia, amat penting, terutamanya dalam perusahaan kecil dan sederhana (PKS) kerana ia membolehkan perusahaan ini dihubungkan secara global, sekali gus memberikan impak kepada ekonomi negara.

Beliau berkata Sarawak harus memanfaatkan potensi besar ekonomi digital kerana ia diramalkan akan menyumbang kepada 25 peratus daripada KDNK dunia yang bersamaan dengan US$25 trilion, dan menurutnya berdasarkan laporan Jabatan Perangkaan, Malaysia merekodkan pendapatan e-dagang sebanyak RM279 bilion pada tahun 2020.

“E-dagang menyumbang 11.5 peratus kepada Keluaran Dalam Negara Kasar (KDNK) Malaysia pada tahun 2020 berbanding 8.5 peratus pada tahun 2019,” katanya .

“Sebab itu kita harus mengukuhkan lagi ekonomi digital Sarawak, kita mesti menerima sempadan teknologi baharu seperti Artifical Intelligence (AI), 5G, Internet of Thing (IoT),Cloud,  Blockchain, Big Data, teknologi terkini dan lain-lain yang akan menjadi pemacu teras perkembangan ekonomi,” tambahnya.- BERNAMA

(Premier Sarawak, Tan Sri Abang Johari Tun Openg)


Penubuhan inkubator Blockchain, lengkapkan ekosistem pembuatan Pulau Pinang

GEORGE TOWN, 23 Mei - Penubuhan 25 Startups, inkubator pertama Malaysia untuk teknologi Blockchain dan Internet-of-Things (loT), adalah tepat pada masanya untuk melengkapkan ekosistem pembuatan Pulau Pinang yang kukuh.

Timbalan Menteri Komunikasi dan Multimedia Datuk Zahidi Zainul Abidin berkata 25 Startups akan menarik pelbagai syarikat permulaan tempatan dan asing yang khusus dalam Blockchain dan loT yang matlamatnya untuk menguji potensi pasaran mereka dalam industri teknologi Malaysia yang berkembang pesat dan membangunkan produk mereka di peringkat tempatan di Pulau Pinang.

“Sepanjang tempoh 50 tahun, Pulau Pinang telah membina ekosistem pembuatan yang kukuh. Bagaimanapun, pembuatan sahaja tidak mencukupi untuk berada di hadapan dan memenuhi permintaan dan jangkaan pelanggan.

“Kami amat percaya bahawa kita perlu melengkapkan kekuatan ini dalam teknologi perkakasan dengan penyelesaian perisian digital yang menarik dan unik,” katanya dalam ucapan pada perasmian pejabat 25 Startups.

Walaupun pandemik telah memperlahankan pertumbuhan syarikat permulaan dalam beberapa tahun ini, katanya Pulau Pinang bertentangan dengan trend itu dengan peningkatan aktiviti baru-baru ini dan kadar pertumbuhan di sini mungkin lebih tinggi dengan pemain yang sesuai.

Pulau Pinang, juga dikenali sebagai Lembah Silikon Timur, mempunyai industri pembuatan yang kukuh dengan pengalaman selama 50 tahun, menempatkan lebih 350 syarikat multinasional dan lebih 3,000 perusahaan kecil dan sederhana dalam sektor pembuatan, dan menarik jutaan pelancong setiap tahun.

Oleh itu, syarikat permulaan teknologi boleh memanfaatkan rantaian bekalan syarikat gergasi teknologi dan syarikat perindustrian ini untuk menyelesaikan masalah dan isu dunia sebenar.

“Dengan semua ruang kerja bersama ini terletak di Daerah Digital Kreatif di sini di George Town, saya berharap syarikat permulaan akan mengambil peluang untuk menyertai dan bersepadu dengan hab ini yang dikuasakan sepenuhnya oleh infrastruktur 5G untuk memenuhi semua keperluan digital.

“Saya yakin pembukaan pusat ini akan menggalakkan lebih ramai pemain utama dari sektor swasta untuk menyertai ekosistem itu, seperti inkubator, pemecut, pelabur dan pemodal teroka selain meningkatkan standard untuk memenuhi kepentingan global,” katanya.

Firma modal teroka di sebalik 25 Startups, Pengerusi Karuna Khoshee Venture Capital Sdn Bhd Datin Ros Suryati Alang berkata selain menggalakkan syarikat permulaan dalam Blockchain dan IoT, ia turut menumpukan usahanya untuk mentransformasikan inovasi syarikat permulaan tersebut kepada model perniagaan yang mencatatkan keuntungan yang boleh dikomersialkan. - BERNAMA

(Timbalan Menteri Komunikasi dan Multimedia Datuk Zahidi Zainul Abidin.- BERNAMA)


Saksi isu TFI Australia warga Somalia, JAKIM tiada hak bawa masuk ke Malaysia

BANGI, 24 Mei - Jabatan Kemajuan Islam Malaysia (JAKIM) masih dalam usaha mengesan pemberi maklumat warga Somalia dikenali sebagai ‘The Hood Man’ Abdullah berkaitan siasatan pelanggaran SOP loji sembelihan Thomas Foods International (TFI) Lobethal, Australia yang didakwa tidak mematuhi keperluan standard dan prosedur halal Malaysia.

Menteri Di Jabatan Perdana Menteri (Hal Ehwal Agama), Datuk Idris Ahmad berkata, beliau sedia maklum Persatuan Pengguna Islam Malaysia (PPIM) mahu JAKIM membawa individu tersebut masuk ke Malaysia, namun JAKIM tiada hak berbuat demikian kerana dia bukan seorang warganegara.

“Dia bukan rakyat kita (Malaysia), tidak ada hak paksa dia datang sini, tapi kita minta pihak yang menghubungi dia dapat dapat hubungi kita, setakat ni saya tiada maklumat lagi dapat atau tidak,”kata Idris.

Jelas beliau, sehingga kini individu berkenaan gagal dihubungi selepas mendedahkan maklumat kepada pegawai JAKIM di Australia.

Setakat ini JAKIM sudah menggantung kelulusan loji sembelihan TFI, Australia sehingga hasil siasatan yang menyeluruh diperolehi.

(Menteri Di Jabatan Perdana Menteri (Hal Ehwal Agama), Datuk Idris Ahmad)


40,729 jawatan diluluskan tahun ini - KPPA

KUALA LUMPUR, 23 Mei - Sebanyak 40,729 jawatan telah diluluskan tahun ini untuk pengisian di kementerian, jabatan dan agensi.

Ketua Pengarah Perkhidmatan Awam Datuk Seri Mohd Shafiq Abdullah dalam kenyataannya berkata tumpuan keperluan pengisian jawatan itu adalah bagi pengoperasian fasiliti yang telah siap dan skim perkhidmatan kritikal di sektor kesihatan, keselamatan, pendidikan dan penguatkuasaan.

“JPA (Jabatan Perkhidmatan Awam) sentiasa komited terhadap keperluan pengisian jawatan bagi semua kementerian, jabatan dan agensi bagi memastikan penyampaian perkhidmatan Keluarga Malaysia pada tahap optimum dan terbaik apatah lagi ketika negara sedang berada di fasa peralihan endemik dan pemulihan negara.

“Semua kementerian, jabatan dan agensi hendaklah mengikut kelayakan dan peraturan sedia ada bagi pengisian jawatan yang telah diluluskan,” katanya.

Sementara itu, dalam kenyataan berasingan, Mohd Shafiq berkata penetapan etika berpakaian kepada pelanggan yang hadir berurusan di jabatan kerajaan adalah bagi menjamin keharmonian dan kesejahteraan bersama selain selaras dengan prinsip Rukun Negara kelima iaitu Kesopanan dan Kesusilaan.

“Penetapan etika berpakaian ini juga turut dipraktikkan di jabatan kerajaan di Jepun, United Kingdom dan Australia serta negara-negara ASEAN seperti Filipina dan Thailand.

“Bagi memastikan penyampaian perkhidmatan awam kepada Keluarga Malaysia sentiasa relevan, Jabatan Perkhidmatan Awam melalui ketua-ketua jabatan terus memperkukuhk program-program latihan kepada petugas kaunter di barisan hadapan dan menyebarluas kefahaman sedia ada mengenai etika berpakaian pelanggan,” katanya.

Beliau berkata demikian sebagai mengulas kepada laporan berita baru-baru ini berkaitan etika berpakaian kepada pelanggan hadir berurusan di jabatan kerajaan yang telah menyebabkan ketidakselesaan kepada segelintir pelanggan.

Mohd Shafiq berkata selaras dengan hasrat kerajaan untuk mengoptimumkan penggunaan platform digital dalam urusan perkhidmatan awam, Keluarga Malaysia digalakkan berurusan secara dalam talian melalui aplikasi atau portal yang telah disediakan dan ia secara tidak langsung dapat mempercepat akses terhadap perkhidmatan selain mengurangkan kerenah birokrasi.

Beliau berkata sehingga kini, terdapat 389 platform perkhidmatan secara dalam talian yang telah dibangunkan.

“Keluarga Malaysia boleh mencapai perkhidmatan secara menyeluruh (end-to-end services) melalui portal MyGovernment dan satu Gerbang Rasmi Perkhidmatan Dalam Talian Kerajaan (GOS Gateway),” katanya.

(Ketua Pengarah Perkhidmatan Awam, Datuk Seri Mohd Shafiq Abdullah)


PM tiba di Tokyo, lawatan rasmi

TOKYO, 23 Mei - Perdana Menteri, Datuk Seri Ismail Sabri Yaakob selamat tiba di Tokyo Jepun bagi melaksanakan lawatan kerja rasmi sulungnya ke negara matahari terbit itu hingga Sabtu depan.Ismail yang berlepas dari Kuala Lumpur tiba di Lapangan Terbang Antarabangsa Haneda di sini, kira-kira pukul 11.10 malam waktu tempatan.Ketibaan Perdana Menteri yang ditemani isteri, Datin Seri Muhaini Zainal Abidin dan delegasi di Lapangan Terbang Antarabangsa Haneda disambut antaranya oleh menteri pengiring iaitu Menteri Luar, Datuk Seri Saifudin Abdullah, Kuasa Usaha Sementara Kedutaan Besar Malaysia di Tokyo, Nor'Azam Mohd Idrus, Duta Besar Jepun ke Malaysia Tuan Yang Terutama, Takahashi Katsuhiko serta Ketua Pengarah Jabatan Asia Tenggara, Kementerian Luar Negeri Jepun, Kano Takehiro.

(Perdana Menteri tiba kira-kira pukul 11.10 malam waktu tempatan)

Selain bagi memenuhi undangan daripada Nikkei Incorporated syarikat media utama di Jepun dan menyampaikan ucaptama pada persidangan kali ke-27 itu, acara kemuncak lawatan kerja rasmi Perdana Menteri adalah menjelang pertemuan dengan rakan sejawatannya, Fumio Kishida di Pejabat Perdana Menteri di Nagata-Cho pada Jumaat.

Kedua-dua pemimpin negara dijangka saling bertukar pandangan mengenai isu serantau dan antarabangsa yang menjadi kepentingan bersama juga membincangkan isu-isu berkaitan kerjasama dua hala termasuk usaha bagi terus memperkasa Dasar Pandang Ke Timur yang masuk tahun ke-40 tahun ini.Dalam pada itu, Ismail turut dijadual bertemu tokoh korporat dan komuniti perniagaan Jepun dalam usaha mengembangkan lagi prospek pelaburan syarikat-syarikat Jepun di Malaysia.


Jangan cetuskan suasana panik

KUALA LUMPUR, 23 Mei - Orang ramai diingatkan agar tidak mensensasikan maklumat tidak sahih berhubung bekalan ayam di pasaran.Ini kerana ia hanya akan mencetuskan pembelian panik. Menurut Pensyarah Kanan Ketua Pusat Pengajian Perladangan dan Agroteknologi Universiti Teknologi MARA (UiTM) Sarawak, Prof. Madya Dr. Abdul Rahman Saili tindakan itu dikhuatiri menyebabkan harga ayam meningkat."Kalau kita beli banyak mungkin akan berlakunya pembaziran. Macam juga peniaga tiada ayam tapi beli stok yang banyak. Apabila beli ayam yang banyak hendak simpan stok di mana?, dan berlakunya pertambahan kos untuk mungkin sewa stor, peti dan sebagainya. Perkara ini akan memberi kesan kepada kepada harga ayam kerana kos mereka bertambah, harga ayam juga bertambah," kata Dr. Abdul Rahman. Beliau turut menggesa agar kajian untuk menghasilkan makanan ayam tempatan dipergiat bagi sebagai alternatif penyelesaian.Ketua Aktivis Persatuan Pengguna Islam Malaysia (PPIM), Datuk Nadzim Johan pula mencadangkan satu pusat jualan ayam diwujudkan untuk kelangsungan bekalan.

(Nadzim bercakap kepada pemberita RTM di pejabatnya)

"Jadi perkara ini boleh dicetuskan, tetapi perlu diberi penegasan terhadap orang ramai untuk tidak perlu beli banyak. Mungkin harga naik sedikit, jadi boleh pergi ke pasar raya tertentu. Kerana dia boleh mencetuskan panik apabila ke kedai dan mendapati tiada ayam. Jadi kita sahkan adanya bekalan ayam, tetapi tidak boleh beli lebih," kata Nadzim.


Bermula 1 Jun, aktiviti eksport ayam dihentikan

KUALA LUMPUR, 23 Mei - Eksport ayam sebanyak 3.6 juta ekor sebulan dihentikan bermula 1 Jun ini sehingga harga dan pengeluaran ayam kembali stabil.Perdana Menteri Datuk, Seri Ismail Sabri Yaakob menjelaskan ketetapan itu antara lima langkah yang diputuskan pada mesyuarat kabinet hari ini sebagai langkah jangka pendek kerajaan terhadap isu bekalan serta harga ayam.Menurut Ismail, selain itu kerajaan turut memutuskan untuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensi.Turut diputuskan adalah memansuhkan Permit Kelulusan (Approved Permit) ayam termasuk ayam bulat dan keratan ayam.Langkah itu bertujuan meningkatkan peluang penglibatan pengimport untuk menyediakan lebih banyak sumber bekalan dan mempermudah proses tuntutan subsidi oleh pengeluar ayam.Dalam kenyataannya juga, Ismail menjelaskan sebagai langkah jangka pendek mesyuarat kabinet hari ini juga membuat ketetapan menambah dan mengiktiraf loji sembelihan di luar negara bagi meningkatkan pengeluaran bekalan ayam. Perdana Menteri turut kesal dan kecewa terhadap tindakan beberapa buah syarikat yang menghentikan bekalan ayam sehingga menyebabkan berlakunya kekurangan bekalan di pasaran sekali gus peningkatan harga.Ketika ini, harga siling ayam standard ditetapkan pada harga RM8.90 sen sekilogram.Ini meliputi pemberian subsidi sebanyak 729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Februari lalu.Bagaimanapun, beberapa syarikat besar didapati tidak berminat untuk memohon subsidi dan mahu membiarkan harga ayam ditentukan sendiri oleh pasaran. Dalam pada itu, kerajaan akan mengurangkan peranan orang tengah bagi mengelak manipulasi bekalan dan harga.

Ismail Sabri berkata, jihad memerangi orang tengah akan diperkenal semula dan peranan itu diketuai Pertubuhan Peladang Kebangsaan (NAFAS).Mengenai laporan wujud kartel yang mengawal harga dan pengeluaran ayam, beliau menjelaskan Suruhanjaya Persaingan Malaysia (MyCC) sedang menyiasat perkara tersebut dan siasatan dijangka selesai bulan depan. Jika didapati wujud kesepakatan kartel tersebut, tindakan undang-undang akan dikenakan oleh kerajaan.Perdana Menteri turut memaklumkan, kabinet juga bersetuju supaya AP gandum dibatalkan susulan pengumuman pemansuhan AP bahan makanan sebelum ini.Beliau berkata, semua kementerian juga diminta menyenaraikan AP bagi barangan lain yang boleh dimansuhkan demi menjaga kepentingan pengguna Keluarga Malaysia.


Kes HFMD di Johor meningkat

JOHOR BAHRU, 23 Mei - 2,240 kes Penyakit tangan Kaki dan Mulut (HFMD) dilaporkan di sini, sehingga Minggu Epid 20/2022.  Jumlah itu meningkat 22.2 kali ganda, berbanding 101 kes bagi tempoh sama tahun lalu. Menerusi kenyataan Exco Kesihatan dan Perpaduan negeri, Ling Tian Soon, peningkatan dijangka berlaku, susulan kelonggaran SOP, namun, situasi ini masih terkawal.

"Sebanyak 14 wabak aktif HFMD dilaporkan di Johor setakat ini, dengan sembilan kes di Kluang, Johor Bahru empat kes dan satu kes di Batu Pahat," katanya dalam satu kenyataan di sini hari ini. 2,027 kes melibatkan kanak-kanak berusia hingga enam tahun, 184 kes kanak-kanak berusia 7 hingga 12 tahun dan selebihnya berusia lebih 13 tahun. 24 penularan di taska, 14 di rumah persendirian, empat di tadika, dua di pra-sekolah dan satu di pusat jagaan harian.

419 kes baharu HFMD di Kedah

107 Kes HFMD Direkodkan Jabatan Kesihatan Kedah Sejak April

HFMD: Kesedaran ibu bapa perlu dipertingkat- Khairy

Awas jangan terpedaya promosi rawatan alternatif HFMD


Identiti mayat pendaki wanita hanyut dikenalpasti

IPOH, 23 Mei - Identiti kedua-dua mayat pendaki wanita yang dihanyutkan kepala air di Gunung Suku, Simpang Pulai sudah dikenalpasti.  Mengesahkan perkara tersebut Ketua Polis Perak, Datuk Mior Faridalathrash Wahid berkata, penemuan anggota tubuh badan pada 16 Mei lalu adalah See Su Yen, 32 tahun.  Manakala mayat kedua pada Sabtu, milik Ng Yee Chew, 46 tahun.  Jelas beliau proses bedah siasat dijalankan hari ini bagi mengenalvpasti punca kematian.

"DNA ni untuk secara rasminya, untuk pastikan untuk kita secara positif mengenal pasti. Contohnya baru-baru ini kemalangan jalan raya melibatkan lima pelajar, walaupun ada identiti tertentu pada tubuh mangsa, contohnya jumpa cebisan kad pengenalan, tetapi kita buat ujian DNA juga untuk secara positif mengatakan bahawa 'tubuh ini milik oran orang berkenaan'," kata Mior Faridalathrash.Beliau ditemui pemberita selepas merasmikan Program Derma Darah Sempena Hari Polis ke-215 tahun 2022, di sini.  Dalam kejadian 15 Mei lalu kedua-dua mangsa yang berasal dari Cheras dan Klang itu dihanyutkan kepala air ketika sedang mendaki gunung tersebut bersama 27 lagi rakannya.


Pemandu lelaki 62 tahun, diperintah hadir ke mahkamah

JOHOR BAHRU, 23 Mei - Seorang lelaki berumur 62 tahun, yang memandu kenderaan bernombor pendaftaran Singapura, diperintah hadir ke mahkamah, 25 Ogos depan, atas kesalahan memandu di lorong kecemasan, di Jalan Scientex Utama Lapan, Taman Teknologi Johor, 3 Mei lalu.  Kenderaan tersebut ditahan di Stesen Kawalan Sempadan (SKS) , Kompleks Sultan Abu Bakar (KSAB), awal pagi semalam, selepas dikenalpasti menerusi Sistem Permit Kemasukan Kenderaan (VEP).   Timbalan Pengarah JPJ Johor, Mohd Edir Sanip memaklumkan, kesalahan dikesan, hasil maklumat orang awam, menerusi saluran aplikasi E – aduan @ JPJ, semasa penguatkuasaan Operasi Hari Raya 2022.  Sabit kesalahan, boleh didenda sehingga RM2,000 atau penjara sehingga enam bulan, atau kedua – duanya sekali.

(Kesalahan kenderaan bernombor pendaftaran Singapura dikesan, hasil maklumat orang awam, menerusi saluran aplikasi E – aduan @ JPJ)

Tindakan senarai hitam dan waran tangkap bakal dikenakan, sekiranya pemandu gagal hadir ke Mahkamah pada tarikh ditetapkan.  Dalam operasi sama, dua kenderaan bernombor pendaftaran Thailand, dikenakan kompaun RM300 , di Ulu Tiram, Johor Bahru, semalam, kerana gagal mengemukakan Permit Peredaran Antarabangsa (ICP).  Tindakan diambil mengikut Kaedah 53 Kaedah – Kaedah Pengangkutan Jalan 1959.


PDRM berkolaborasi dengan Kastam bagi membanteras aktiviti penyeludupan

PASIR MAS, 23 Mei - Polis Diraja Malaysia (PDRM) khususnya Jabatan Siasatan Jenayah Narkotik (JSJN) akan meningkatkan lagi kolaborasi bersama Jabatan Kastam Diraja Malaysia (JKDM) Kelantan bagi membanteras aktiviti penyeludupan di sempadan Malaysia –Thailand. Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay berkata, terdapat 175 pengkalan haram di Kelantan yang sering digunakan penyeludup dan 135 daripadanya adalah yang aktif. Pihaknya akan meneruskan siasatan bagi mengenal pasti dalang sindiket menerusi beberapa siri Op Tapis yang bakal dijalankan."Yang terbaharu, ada 2,100 tokan pertengahan yang sudah ditangkap dan siasatan lanjut akan dibuat bagi mengenal pasti (pengedar) yang 'atas-atas'."Ada sesetengah tu membabitkan pengedaran dadah peringkat antarabangsa macam Kelantan ni banyak masuk daripada negara jiran, Golden Triangle."Kita sudah buat Op Tapis 3 dan mungkin ada lagi operasi susulan yang akan dibuat kerana benda ini tak pernah habis, statistik sentiasa akan berubah dan sasaran pun berubah, beri ruang untuk kami siasat," katanya kepada media di sini, hari ini.

(Pengarah Jabatan Siasatan Jenayah Narkotik (JSJN) Bukit Aman, Datuk Ayob Khan Mydin Pitchay)

Berdasarkan statistik sepanjang tahun lalu sebanyak 2,219 kg syabu, 1063 kg ganja, 1.6juta biji pil kuda, 100 kg heroin dan 44 kg Ketamin yang cuba diseludup di laluan kecil dan pengkalan haram berjaya dirampas. "Masa kita buat tinjauan pun kita nampaklah betapa sukarnya untuk kita mengawal aktiviti penyeludupan ini bukan berkenaan dadah tapi juga melibatkan lain-lain bahan kontraban sebab itu lah lawatan saya pada hari ini kita berbincang dengan pihak kastam untuk meningkatkan lagi kalaborasi," katanya ketika ditemui di Komplek Kastam, Imigresen, Kuarantin Dan Keselamatan (ICQS) Rantau Panjang, Pasir Mas selepas meninjau operasi pintu masuk di Malaysia dan Thailand. Hadir sama, Pengarah Kastam Diraja Malaysia (JKDM) Kelantan, Mohd Nasir Deraman dan Pemangku Ketua Polis Kelantan Datuk Muhamad Zaki Harun.

(Pihak Kastam amat mengalu-alukan kerjasama dengan JSJN dalam membanteras aktiviti penyeludupan)


Bekalan makanan Johor cukup

KULAI, 13 Mei - Bekalan makanan termasuk ayam di Johor masih mencukupi dan terkawal. Bagaimanapun Kementerian Perdagangan Dalam Negeri dan Hal Ehwal Pengguna, (KPDNHEP) Johor ada menerima aduan kekurangan bekalan terutamanya di kawasan luar bandar. Menurut Exco Pelaburan, Perdagangan dan Hal Ehwal Pengguna negeri, Lee Ting Han pemantauan dibuat setiap hari bagi memastikan isu kekurangan bekalan tidak berlanjutan.

(Ting Han berkata demikian kepada pemberita selepas Sesi Mesra Pelabur di Senai)

"Kita pun ada terima aduan bahawa di sesetengah tempat terutamanya di luar bandar ada menghadapi sedikit masalah, dari segi segi bekalan. Ini kerana permintaan yang tinggi sempena musim perayaan," kata Ting Han.  Tambahnya pada masa ini kerajaan negeri bekerjasama dengan Kementerian Pertanian dan Industri Makanan sebagai penyelesaian jangka masa panjang, serta meneruskan pelabagai program jaminan makanan dalam usaha menambah bekalan makanan di sini. Kerajaan negeri juga meneruskan penganjuran Jualan Makmur Johor (JMJ) dengan memberi subsidi dan membantu meringankan bebanan rakyat.


Program pengukuhan petugas TH, perkemas perkhidmatan operasi musim haji

ALOR GAJAH, 23 Mei - Tabung Haji (TH) menganjurkan Program Pengukuhan Petugas Tabung Haji demi memperkemas prosedur operasi haji dalam memberikan perkhidmatan terbaik kepada jemaah haji Malaysia tahun ini. Pengarah Eksekutif Haji Tabung Haji, Datuk Seri Syed Saleh Syed Abdul Rahman berkata memandangkan kuota petugas turut dikurangkan sehingga 45% seiring dengan pengurangan kuota haji negara, para petugas harus cekap melaksanakan tanggungjawab bagi keselesaan para jemaah di Tanah Suci.  Katanya, pihaknya akan memberi jaminan untuk mengekalkan kualiti perkhidmatan seperti sebelum ini.

"Untuk kita membina satu pasukan yang kukuh di mana rombongan kebajikan dan juga rombongan perubatan serta pembimbing-pembimbing dan semua telah pun bersama dalam satu pasukan."Seramai 340 orang ini telah pun kita bimbing dan juga memberi penekanan kepada mental, fizikal, persiapan ISO, persiapan-persiapan menghadapi norma-norma baharu dan sebagainya dan yang penting bahawa mereka masih lagi dapat mencapai tahap perkhidmatan berkelas dunia yang telah pun dicapai selama ini oleh tabung haji dan Malaysia," katanya ketika ditemui pada Program Pengukuhan Petugas Tabung Haji, di sini.  Tambah Datuk Seri Syed Saleh, para petugas akan dihantar 10 hari lebih awal daripada rombongan pertama jemaah haji Malaysia untuk persediaan menyambut para 'dhuyufurrahman' (tetamu Allah).

Berita berkaitan Musim haji 2022: Jemaah kumpulan 2020 dan 2021 diberi keutamaan


PUNB sedia bantu usahawan terjejas akibat situasi mata wang ringgit tidak stabil

KOTA BHARU, 23 Mei- Perbadanan Usahawan Nasional Bhd (PUNB) bersedia membantu usahawan dibawahnya yang terkesan dengan keadaan mata wang ringgit yang tidak menentu ketika ini.  Pengerusinya, Datuk Ahmad Nazlan Idris berkata pihaknya bersedia mendengar permasalahan usahawan dengan membantu memikirkan semula kaedah yang sesuai berdasarkan keperluan golongan itu.  PUNB akan melihat semula keperluan penyelesaian termasuk menyediakan moratorium bersasar dan mengurangkan baki pinjaman kepada usahawan yang terkesan.  Beliau turut mengingatkan golongan itu juga supaya sentiasa bersedia dengan sebarang risiko dan memperkemaskan akaun syarikat masing-masing dalam apa jua keadaan.  "Yang pastinya kita nak usahawan kita itu boleh keluar dari masalah mereka. Dalam masa yang sama, usahawan perlu berusaha untuk cantikkan akaun ini. Itu kunci bagi usahawan, kalau akaun tak cantik macam mana orang nak yakin dalam keadaan susah pun kita kena berusaha ke arah itu juga. Itu adalah keutamaan dan kita di PUNB, macam saya kata tadi, kita bersedia mendengar apa saja keperluan usahawan dan kita cari jalan untuk atasi bersama," kata beliau kepada pemberita selepas merasmikan program pembukaan Timsun Francais Kota Bharu di Cherang.

(Pengerusi PUNB, Datuk Ahmad Nazlan Idris berkesempatan untuk bertemu dengan usahawan-usahawan PUNB di sekitar Kuala Terengganu)

Terdahulu beliau hadir dalam siri lawatan ke PUNB Wilayah Timur yang bermula di Terengganu bagi mengikuti perkembangan usahawan dalam mengembangkan perniagaan mereka.  Tahun lalu, sebanyak RM200 juta telah diperuntukkan kerajaan serta sebanyak RM50 juta dana PUNB dibelanjakan untuk membantu usahawan. Setakat ini seramai 13,063 usahawan dan 8,179 syarikat di bawah naungan PUNB sejak ditubuhkan sehingga akhir Mac tahun ini.


Peniaga turun padang peduli isu bekalan ayam

SEREMBAN, 23 Mei - Isu bekalan ayam yang terputus menyebabkan sebilangan peniaga terpaksa turun padang bagi mendapatkan bekalan ayam yang cukup unutk meneruskan perniagaan.Di Negeri Sembilan, golongan peniaga turut terkesan akibat krisis bekalan ayam dan mereka berharap agar isu tersebut dapat ditangani segera dengan sebaiknya. Tinjauan RTM di pasar raya sekitar Senawang mendapati, pengguna serta peniaga terpaksa menunggu sejak awal pagi bagi mendapatkan bekalan ayam. Bagi peniaga, ketiadaan atau kekurangan bekalan ayam menyebabkan mereka terjejas sumber pendapatan. Selain itu, pengguna pula tidak mahu isu bekalan ayam ini berlanjutan sehingga memberi kesan seperti kenaikan harga.

"Saya sebagai peniaga kena turun padang untuk membeli ayam di pasaraya untuk keperluan kita, sebab ayam sekarang memang kritikal memang tak dapat dielakkan," kata Dali Sabri.

Bagi, Osman Ali pula, dia terpaksa beratur lama untuk mendapatkan bekalan ayam.

"Sini bekalan ayam ok tapi kena tunggu kadang kadang dua jam tadi sampai sini pun 9.30 ingat dah ada saya sampai dia cakap ayam sampai pukul 11.00 terpaksa tunggu lama, orang sudah beratur ramai terpaksa tunggu tapi ok lah ayam sini ok senang dapat," katanya.Tinjauan turut mendapati, pihak pasar raya tidak menetapkan sebarang had pembelian ayam kepada pembeli.

Berita berkaitan Lambakan ayam sejuk beku import bantu turunkan harga ayam di pasaran 33 aduan kenaikan harga ayam di Johor


JPJ Johor keluarkan 1,386 saman menerusi operasi bersepadu Hari Raya Aidilfitri

JOHOR BAHRU, 23 Mei- Sebanyak 1,386 notis kesalahan dikeluarkan Jabatan Pengangkutan Jalan (JPJ) Johor terhadap pengguna jalan raya menerusi penguatkuasaan dan operasi bersepadu Hari Raya Aidilfitri dijalankan pada 29 April hingga 8 Mei lalu di seluruh negeri. Operasi melibatkan pemeriksaan ke atas 6,936 buah kenderaan.  Timbalan Pengarah JPJ Johor, Mohd Edir Sanip berkata kesalahan pelesenan mencatatkan notis tertinggi iaitu 218 notis bagi pelesenan memandu, melibatkan 178 notis tiada Lesen Memandu Kompeten (CDL).  Selain itu, 240 notis direkodkan bagi kesalahan pelesenan kenderaan melibatkan 122 notis Lesen Kenderaan Motor (LKM) tamat tempoh dan 118 notis tiada perlindungan insurans serta 65 notis turut dikeluarkan atas kesalahan teknikal.

Berita berkaitan JPJ Perlis keluarkan 158 saman sepanjang Op Hari Raya Op Hari Raya Aidilfitri : e-Aduan@JPJrekod 245 aduan

Selain itu, pematuhan larangan pemanduan kenderaan barangan yang berkuat kuasa pada 30 April hingga 8 Mei lalu dilihat memuaskan.  "Alhamdulilah, penguatkuasaan kita setakat ini, mengesan hanya sebuah jenteta traktor, bergerak atas lebuhraya dan tindakan diambil ialah kita menyita kenderaan tersebut," kata Mohd Edir ketika ditemu bual kru RTM untuk Selamat Pagi Malaysia, di sini hari ini.

(Timbalan Pengarah JPJ Johor, Mohd Edir Sanip ditemu bual media RTM menjelaskan perkara berkenaan)


MAIK bebas salah laku rasuah

KOTA BHARU, 23 Mei - Tiada kes salah laku penyelewengan rasuah direkodkan membabitkan imam, bilal, petugas serta kakitangan di bawah selaian Majlis Agama Islam dan Adat Istiadat Melayu Kelantan (MAIK).  Yang Dipertua MAIK, Tengku Tan Sri Mohamad Rizam Tengku Abdul Aziz berkata pencapaian cemerlang itu perlu terus dikekalkan bagi memastikan masyarakat terutama umat Islam tetap yakin dengan fungsi dan peranan yang dimainkan institusi berkenaan dalam memartabatkan agama Islam.  Jelas beliau, MAIK sentiasa menekankan ketelusan serta integriti dalam setiap aktiviti yang dijalankan bagi mengelakkan ketirisan khususnya soal pengurusan kewangan institusi terbabit.

(Mohamad Rizam yang juga Tengku Temenggong Kelantan bercakap padasidang media selepas Majlis Ikrar Bebas Rasuah dan Pengurniaan Tauliah PelantikanPegawai Masjid Mukim Tahun 2022 di Kompleks Islam Jubli Perak Sultan Ismail Petra, Panji)

"Jadi apabila kita menerapkan dengan lebih jelas lagi daripada gejala rasuah ini, kami berharap juga ia akan memberi keyakinan yang lebih lagi kepada jemaah - jemaah masjidm dan seperti mana yang saya maklum di MAIK kita sentiasa menekankan ketelusan," kata Mohamad Rizam di sini.

Hadir sama, Pengarah Suruhanjaya Pencegahan Rasuah Malaysia (SPRM) Kelantan Rosli Husain dan Timbalan Yang Dipertua MAIK Zulkifle Ab Rahman.  Mengulas lanjut mengenai Ikrar Bebas Rasuah itu, Mohamad Rizam berkata ia menjadi sebahagian komitmen MAIK dalam menyokong dan mendokong prinsip amanah dan integriti dalam perkhidmatan.  Lafaz Ikrar Bebas Rasuah terbabit akan membabitkan tiga siri pelaksanaan secara berperingkat melibatkan seramai 1,800 kakitangan MAIK di seluruh negeri.  Pada masa sama, kerjasama dengan Universiti Teknologi MARA (UiTM) cawangan Kelantan turut di laksanakan untuk mengadakan kursus pengurusan kewangan masjid. Kursus yang melibatkan semua pegawai masjid dan jawatankuasa masjid mukim di seluruh negeri itu di lakukan untuk memberi pendedahan mengenai tatacara pengurusan kewangan dengan betul.


Bekalan ayam di Perak mencukupi

LENGGONG, 23 Mei - Bekalan ayam di Perak mencukupi malah tidak timbul sebarang masalah kekurangan bekalan tersebut seperti yang dihadapi beberapa negeri lain.  Exco Perladangan, Pertanian dan Industri Makanan negeri, Razman Zakaria berkata, Perak merupakan antara pengeluar bekalan ayam terbesar di negara ini dan berupaya membekalkan keperluan bahan itu pada kadar yang mencukupi sepertimana sebelum ini. "Setakat ini negeri Perak memang salah sebuah negeri yang mengeluarkan ayam yang utamalah di Malaysia. Hampir 200 peratus kadar sara diri, bererti kalau kita perlu 100 ekor kita mengeluarkan di Perak ini 200 ekor. Sudah melebihi tapi buat masa sekarang bekalan itu tidak timbul sebarang masalah untuk bekalan," beliau berkata kepada pemberita pada majlis lepasan benih ikan dan udang di Tasik Raban disini.

(Exco Perladangan, Pertanian dan Industri Makanan negeri, Razman Zakaria)

Tambahnya, Perak mempunyai kilang pembekal ayam dinding terbesar di Sitiawan dan jaminan mengenai bekalan mencukupi telah diberikan oleh pihak pembekal.

Berita berkaitan Harga ayam di Kelantan RM7 sekilogram  Lambakan ayam sejuk beku import bantu turunkan harga ayam di pasaran Harga ayam dan telur, lonjak lebih tinggi jika tiada intervensi kerajaan- KPDNHEP


Pembantu khas wakil rakyat maut kemalangan basikal di jalan Cameron Highlands

IPOH, 23 Mei- Peminat sukan berbasikal diingatkan agar sentiasa berhati-hati dan memastikan aspek mekanikal dalam keadaan baik bagi mengelakkan kejadian yang tidak diingini berlaku.Perkara tersebut ditegaskan Ketua Polis Perak, Datuk Mior Faridalathrash Wahid berikutan tragedi kemalangan maut melibatkan seorang penunggang basikal di Jalan Simpang Pulai, Ipoh, semalam."Kena lebih berhati-hati ketika menunggang basikal, terutama ketika berada di atas jalan raya ini. Kita kena ingat, bukan kita seorang sahaja menggunakan jalan raya, ada kenderaan lain juga. Kena ingat jalan raya yang sibuk seperti Jalan Simpang Pulai-Cameron Highlands itu mempunyai aliran lalu lintas yang tinggi. Ramai orang menuju ke Cameron Highlands dan juga orang turun daripada Cameron Highlands menuju ke Simpang Pulai yang mana itu laluan utama", kata Datuk Mior ketika ditemui pada Program Derma Darah sempena Hari Polis ke-125 di Dewan Serbaguna Pangkalan Latihan Pasukan Gerakan Udara (PLPGU), di sini.

(Ketua Polis Perak, Datuk Mior Faridalathrash Wahid menyatakan perkara tersebut kepada media pada Program Derma Darah sempena Hari Polis ke-125 di Ipoh)

Dalam kejadian kira-kira pukul 2.35 petang semalam, Foo Hua Bin, 34 tahun maut selepas basikal ditunggangnya hilang kawalan ketika menuruni cerun dari arah Cameron Highlands menghala ke Simpang Pulai.  Mangsa yang juga merupakan pembantu khas kepada seorang wakil rakyat meninggal dunia di lokasi akibat kecederaan parah di kepala.


33 aduan kenaikan harga ayam di Johor

JOHOR BAHRU, 23 Mei - Kementerian Perdagangan Dalam Negeri dan Hal Ehwal Pengguna (KPDNHEP) setakat hari ini menerima sebanyak 33 aduan orang awam berkaitan kenaikan harga ayam.Semua aduan sudah disiasat dan diambil tindakan mengikut Akta Kawalan Harga dan Antipencatutan (AKHAP) 2011. Pengarah KPDNHEP Johor, Hairul Anuar Bohro berkata 4,487 premis iaitu peruncit, pemborong dan pengeluar telah diperiksa sepanjang tempoh Penentuan Harga Maksimum (PHM) ayam dan telur sejak 5 Februari lalu.

121 kes dihasilkan melibatkan kompaun sebanyak RM101,300.Antara kesalahannya adalah menjual melebihi harga kawalan yang ditetapkan, tidak meletakkan tanda harga kepada barangan dipamer untuk jualan dan gagal menggunakan tanda harga khas merah jambu. Pemeriksaan terus ditingkatkan oleh kira-kira 200 anggota penguat kuasa KPDNHEP, lebih-lebih lagi semasa isu kenaikan harga ayam ketika ini.


Warga Myanmar disaman buat pusingan U di kawasan tidak dibenarkan

KOTA TINGGI, 23 Mei - Seorang pemandu van warga negara Myanmar disaman RM300 kerana membuat pusingan U di kawasan tidak dibenarkan hingga menyebabkan kemalangan di Kilometer 59.7 Lebuhraya Senai-Desaru, Johor, kira-kira 2.55 petang semalam.Dia turut disaman RM300 lagi kerana tiada lesen memandu.Ketua Polis Daerah Kota Tinggi, Superintenden Hussin Zamora berkata, pemandu van berusia 33 tahun dari arah Desaru ke Senai membuat pusingan U secara tiba-tiba, menyebabkan pemandu wanita berusia 29 tahun dari arah bertentangan tidak sempat mengelak dan melanggar van berkenaan.

(Van yang dipandu oleh warga Myanmar)

Wanita dan anaknya berusia dua tahun cedera ringan, manakala pemandu van tidak cedera.Semasa kejadian, pemandu van baharu selesai membuat kerja-kerja pemotongan rumput dan membuat pusingan U untuk bergerak ke Kilometer 60 lebuh raya tersebut bagi meneruskan kerja-kerja berkenaan.Kes disiasat mengikut Peraturan 13 Kaedah-Kaedah Lalu Lintas Jalan 1959 (LN 166/59).

Berita berkaitan Lelaki warga Myanmar ditahan kerana menculik kanak-kanak


Lelaki warga Myanmar ditahan kerana menculik kanak-kanak

KUANTAN, 23 Mei - Polis menahan seorang lelaki warga Myanmar selepas dipercayai cuba menculik kanak-kanak lelaki berusia empat tahun yang sedang bermain di hadapan rumahnya di Batu Tiga, Jalan Gambang, di sini, semalam.

Ketua Polis Daerah Kuantan, Asisten Komisioner Wan Mohd Zahari Wan Busu ketika dihubungi berkata, pihaknya menerima panggilan berhubung kejadian itu daripada orang awam jam 9.45 pagi sebelum sepasukan anggota polis Ibu Pejabat Polis Daerah (IPD) Kuantan dari Unit Kereta Peronda (MPV) bergegas ke lokasi kejadian.

Beliau berkata, suspek berusia 30 tahun itu pada awalnya ditahan orang awam dan bapa mangsa di tepi jalan berdekatan Pusat Dagangan Batu Tiga, sebelum diserahkan kepada polis.

"Suspek kemudian dibawa ke IPD Kuantan dan proses reman akan dilakukan oleh pegawai penyiasat kes hari ini.

(Warga Myanmar ditahan orang awam kerana disyaki menculik kanak-kanak)

"Turut dirampas bersama suspek ialah sehelai kain lampin berwarna putih dipercayai digunakan untuk menutup kepala mangsa," katanya.

Asisten Komisioner Wan Zahari berkata, bapa mangsa, penjual ketam nipah membuat laporan polis berkaitan kejadian itu.

Beliau berkata, berdasarkan laporan diterima, kejadian berlaku ketika mangsa bermain pasir di hadapan rumah manakala ibunya sedang menyiram pokok bunga di halaman.

"Bapa mangsa mendengar bunyi jeritan isterinya yang mengatakan anak bongsu mereka dilarikan seorang lelaki yang tidak dikenali.

"Susulan itu, bapa mangsa bertindak segera dengan mengejar suspek yang cuba melarikan diri.

"Dengan bantuan orang ramai, suspek ditangkap dan diserahkan kepada pihak polis untuk tangkapan semula," katanya.

Kes disiasat di bawah Seksyen 363/511 Kanun Keseksaan kerana melakukan penculikan dan cubaan melakukan jenayah.

Selain itu, suspek juga disiasat mengikut Akta Imigresen 1959/63 kerana memasuki negara ini tanpa dokumen perjalanan yang sah.


Buang patung hiasan, pembantu kedai makan didenda RM2,500 - Mahkamah

KULAI, 23 Mei- Seorang pembantu kedai makan didenda RM2,500 oleh Mahkamah Majistret Kulai, Johor selepas mengaku bersalah melakukan khianat dengan membuang patung hiasan air pancutan milik individu lain dalam tong sampah pada 15 Mei lalu.  Tertuduh, Gabriele Jungkak Steward, 23 tahun membuat pengakuan di hadapan Majistret Sharifah Maleeha Syed Hussin yang turut memerintahkan penjara tiga bulan jika gagal membayar denda.  Dia didakwa melakukan kesalahan tersebut di hadapan sebuah rumah di Taman Scientex, Senai, kira-kira pukul 9 pagi. Tertuduh mencabut patung yang bersambung dengan hos paip kecil menyebabkannya rosak kerana dikatakan merasa terganggu dengan patung tersebut. Pendakwaan dikendalikan Timbalan Pendakwa Raya, Edelynn Wong manakala tertuduh tidak diwakili peguam.  Pendakwaan dibuat mengikut Seksyen 427 Kanun Keseksaan.

(Tertuduh, Gabriele Jungkak Steward, 23 tahun mengaku bersalah di Mahkamah Majistret Kulai, Johor)

Terdahulu, berdasarkan keterangan pengadu, patung ‘Dewa Ganesh’ diletakkan di halaman rumah untuk hiasan dan bukan tujuan sembahyang.  Perbuatan tertuduh itu dirakam menerusi kamera litar tertutup (CCTV).


Labuan rekod 443 kes HFMD setakat 15 Mei

LABUAN, 23 Mei- Labuan mencatatkan 443 kes dengan 18 kluster Penyakit Tangan Kaki dan Mulut (HFMD) setakat 15 Mei lalu.  Ia merupakan peningkatan lebih 632% berbanding tempoh Minggu Epid sama tahun lepas yang hanya mencatatkan 7 kes.  Pengarah Jabatan Kesihatan Labuan, Dr Ismuni Bohari bagaimanapun berkata setakat ini, tiada kes serius dan kematian berkaitan HFMD dilaporkan di Labuan.Menurutnya, peningkatan ini sudah dijangkakan memandangkan cuti musim perayaan serta pembukaan sektor pendidikan, jika dibandingkan dengan tempoh Perintah Kawalan Pergerakan (PKP) pada tahun sebelumnya. "18 wabak yang diisytiharkan merangkumi rumah kediaman sendiri, pusat asuhan, tadika dan tabika," kata beliau dalam sebuah kenyataan.

(Foto Fail) Sehubungan itu pusat asuhan, taska, tadika dan sekolah disaran untuk mengadakan saringan di pintu-pintu masuk bagi memastikan tiada tanda-tanda jangkitan HFMD sebelum kanak-kanak dibenarkan memasuki premis.  Beliau turut menasihati awam di pulau ini agar sentiasa menjaga kebersihan diri dan persekitaran bagi mengurangkan risiko terkena jangkitan penyakit ini.  Jabatan Kesihatan Labuan juga telah dan sedang meningkatkan penguatkuasaan terhadap semua taman asuhan, bimbingan dan didikan kanak-kanak terutamanya dari segi pengendalian kes HFMD.


HFMD: Penutupan pusat pendidikan bergantung kepada JKN Pahang

BERA, 23 Mei- Penilaian risiko dilakukan Jabatan Kesihatan Negeri (JKN) Pahang terhadap peningkatan kes Penyakit Tangan, Kaki dan Mulut (HFMD) mendapati belum ada keperluan untuk menutup taska, tadika dan kelas pra sekolah di negeri itu.  Walaupun jumlah kes direkodkan sejak Januari 18 Mei lalu mendapati berlaku lonjakan kira-kira 200 kali ganda berbanding tempoh sama tahun lalu namun masih terkawal.  Pengerusi Jawatankuasa Kerja Raya, Pengangkutan dan Kesihatan Pahang, Datuk Seri Norolazali Sulaiman berkata kebanyakan kes HFMD dikesan di negeri ini bersifat sporadik dan jumlah penularan kes di taska dan tadika masih rendah.  “Sehingga 18 Mei tahun ini, sebanyak 1,744 kes dicatatkan iaitu lapan kali ganda berbanding hanya 205 kes bagi tempoh yang sama pada tahun lalu dan daripada 1,744 kes ini sebanyak 8.3% atau pun 145 kes dikenal pasti dari penularan yang berlaku di pusat pendidikan kanak-kanak seperti taksa, tadika dan pra sekolah manakala 91.7% atau pun 1,599% kes ini tersebar secara sporadik," kata beliau ketika ditemui pemberita ketika menhadiri Majlis Jalinan Kasih Aidilfitri bersama Sukarelawan VN dan juga warga Bera, di sini.Katanya, atas penilaian risiko ini, JKN Pahang dan kerajaan negeri memutuskan belum ada keperluan untuk menutup taska atau tadika atau kelas pra sekolah.

“Jadi ini mungkin salah satu asas pertimbangan keputusan, kita tidak menutup pusat pendidikan ini kerana kita percaya secara umumnya pusat-pusat pendidikan yang ada ini boleh mengawal penularan wabak ini. Cuma yang menbimbangkan kita pendedahan anak-anak kita ke kawasan yang sesak dan seperti kesan yang saya sebut tadi 91.7%mendapat jangkitan," tambahnya.Beliau bagaimanapun menjelaskan tindakan penutupan taska akan dibuat jika penilaian risiko oleh JKN Pahang mendapati jumlah penularan kes HFMD di negeri ini bertambah serius.  Sebelum ini, media melaporkan sebanyak 12 pusat jagaan kanak-kanak di Melaka sudah ditutup selepas mencatatkan 1,378 kes HFMD sehingga 14 Mei lalu.  Arahan penutupan itu dibuat mengikut Akta Pencegahan dan Pengawalan Penyakit Berjangkit 1988 kerana berlaku wabak HFMD di premis berkenaan.  Beliau menasihatkan ibu bapa untuk terus memantau tahap kesihatan anak mereka dan segera mendapatkan rawatan di klinik berhampiran jika dikesan mempunyai gejala penyakit itu selain turut mengingatkan ibu bapa sentiasa menjaga kebersihan diri anak-anak dan kerap mencuci tangan.


Johor terima peruntukan RM15 juta daripada Kerajaan Persekutuan

KOTA TINGGI, 23 Mei - Kerajaan Persekutuan memperuntukkan sebanyak RM15 juta kepada negeri Johor bagi pembangunan negeri itu.Menteri Besar Johor, Datuk Onn Hafiz Ghazi berkata peruntukan itu diterima daripada Kementerian Perpaduan Negara serta Kementerian Sains, Teknologi dan Inovasi (MOSTI).RM5 juta diberi dalam bentuk geran perniagaan berasaskan sains dan teknologi oleh MOSTI. Manakala RM5 juta untuk pembangunan kampung baru cina di seluruh negeri oleh Kementerian Perpaduan Negara, sementara RM5 juta lima juta lagi untuk rumah ibadat bukan islam.

Selain itu, sebanyak RM500,000 turut diberikan kepada projek pencahayaan di daerah Kota Tinggi."Sebanyak RM500,000 diperuntukkan untuk kerja-kerja pendawaian elektrik Bangunan Sultan Iskandar iaitu di Bangunan Pejabat Daerah, manakala RM800,000 lagi bagi menaik taraf longkang sekali gus menyelesaikan jalan terputus akibat banjir di daerah itu," katanya semasa Majlis Sambutan Aidilfitri, di sini.Tambah Onn Hafiz, kerajaan negeri turut memperuntukkan RM3.6 juta bagi menyelesaikan beberapa isu di daerah tersebut dengan RM2.3 juta daripadanya adalah untuk projek Rancangan Tebatan Banjir di Kota Mas.


Dua beranak ditemukan mati dalam rumah

KUALA LUMPUR, 23 Mei- Seorang wanita warga emas dan anak lelakinya ditemukan mati dalam sebuah rumah di Kampung Baru Kundang, Rawang, Selangor pagi tadi.Ketua Polis Daerah Gombak ACP Zainal Mohamed Mohamed berkata laporan kejadian tersebut diterima pihaknya pada 10.17 pagi, berkenaan seorang wanita tempatan, 71, tidak sedarkan diri dan seorang lelaki tempatan, 35, dalam keadaan tergantung di dalam rumah terbabit.“Siasatan di tempat kejadian mendapati tiada sebarang unsur jenayah. Tiada sebarang kesan umpil dan pecah masuk. Barang-barang peribadi milik kedua-dua mereka seperti wang tunai dan telefon bimbit berada di tempat kejadian,” katanya dalam satu kenyataan.

Beliau berkata pemeriksaan ke atas kedua-dua mayat juga tidak menjumpai sebarang unsur jenayah dan pihak Forensik Ibu Pejabat Polis Kontinjen Selangor turut hadir di lokasi kejadian untuk membantu siasatan.“Mayat kedua-dua mangsa telah dihantar ke Unit Forensik, Hospital Sungai Buloh untuk tujuan bedah siasat. Kes diklasifikasikan sebagai Kes Mati Mengejut (SDR) sehingga laporan bedah siasat lengkap diperolehi,” katanya.Zainal Mohamed berkata sebarang maklumat lanjut boleh menghubungi Ketua Balai Polis Kundang Sarjan Mejar Wan Azhar Wan Ariffin ditalian 03-60341222 atau 019-9997233.